Kejadian 1 (BALI)\n1Duking purwakala Ida Sang Hyang Widi Wasa ngwentenang akasa miwah pretiwi.\n2Duk punika pretiwine durung marupa, samaliha kantun puyung. Ombak samudrane sane nglancah saluiring sane wenten, kantun kalikub antuk peteng dedet, tur Roh Ida Sang Hyang Widi Wasa anglayang ring duur toyane.\n3Ida Sang Hyang Widi Wasa raris masabda sapuniki: “Wastu apang ada galang!”, irika raris wenten galang.\n4Galange punika kacingak becik antuk Ida Sang Hyang Widi Wasa, tur galange punika raris kapalasang saking petenge.\n5Sane galang wastanin Ida: “Rahina”, tur sane peteng dedet wastanin Ida: “Wengi”. Irika raris wenten sore miwah semeng, punika rahina sane kaping pisan.\n6Ida Sang Hyang Widi Wasa raris masabda sapuniki: “Wastu apang ada ambara di basan tengah yehe, buat malasang yehe ento.” Kenginan prasida kadi asapunika. Kadi asapunika Ida Sang Hyang Widi Wasa ngwentenang ambara, buat malasang toyane sane wenten ring sor klawan sane wenten ring duur ambarane punika.\n8Ida Sang Hyang Widi Wasa ngwastanin ambara punika: “Langit”. Raris wenten sore miwah semeng, punika rahina sane kaping kalih.\n9Ida Sang Hyang Widi Wasa malih masabda sapuniki: “Wastu sakancan yehe sabeten langit mapunduh dadi abesik, apanga ngenah tanahe ane tuh.” Raris prasida kadi asapunika.\n10Tanahe sane tuh punika raris wastanin Ida: “Pretiwi”, miwah sakancan toyane sane mapunduh punika wastanin Ida: “Segara”. Punika makasami kacingak becik antuk Ida Sang Hyang Widi Wasa.\n11Ida Sang Hyang Widi Wasa malih masabda sapuniki: “Wastu pretiwine numbuhang sawarnaning entik-entikan, soroh pala wija, muah soroh pala gantung.” Raris prasida kadi asapunika.\n12Pretiwine raris numbuhang sawarnaning entik-entikan, soroh pala wija, miwah soroh pala gantung. Punika makasami kacingak becik antuk Ida Sang Hyang Widi Wasa.\n13Raris wenten sore miwah semeng, punika rahina sane kaping tiga.\n14Ida Sang Hyang Widi Wasa malih masabda sapuniki: “Wastu apang ada galang di ambarane, buat malasang lemah klawan petenge, buina apanga ia dadi tanda buat nyiriang pangawit dina, taun muah rerainane.\n15Buina apanga ia dadi galang di ambarane, buat ngalangin gumine.” Kenginan prasida kadi asapunika.\n16Ida Sang Hyang Widi Wasa raris ngwentenang galang sane ageng kekalih. Sane agengan buat ngawawa rahina, miwah sane alitan buat ngawawa wengi. Daweg punika Ida taler ngwentenang bintang-bintang.\n17Galange punika makasami genahang Ida ring ambarane buat nyunarin jagate,\n18miwah ngawawa rahina lan wengine, tur malasang galang klawan peteng dedete. Punika makasami kacingak becik antuk Ida Sang Hyang Widi Wasa.\n19Raris wenten sore miwah semeng, punika rahina sane kaping pat.\n20Ida Sang Hyang Widi Wasa malih masabda sapuniki: “Wastu apang ada sawatek gumatap-gumitip ane idup paseliwer di yehe, muah kedis ane pakeberber di ambarane.”\n21Kadi asapunika Ida Sang Hyang Widi Wasa ngwentenang sato segara sane ageng-ageng miwah saluiring soroh gumatap-gumitip sane urip tur paseliwer ring toyane, ping kalih sakancaning sarwa paksi. Punika makasami kacingak becik antuk Ida Sang Hyang Widi Wasa.\n22Ida Sang Hyang Widi Wasa tumuli ngamertanin ipun makasami, sapuniki sabdan Idane: “Pada endah-gumendahja iba buina ngancan ngliunangja, tur ebekinja yehe di pasihe, buina kedis-kedise masih apang ngancan liu di gumine.”\n23Raris wenten sore miwah semeng, punika rahina sane kaping lima.\n24Ida Sang Hyang Widi Wasa malih masabda sapuniki: “Wastu gumine apang ngwetuang sawatek soroh ubuh-ubuhan muah sato alas gede-cenik.” Raris prasida kadi asapunika.\n25Kadi asapunika Ida Sang Hyang Widi Wasa ngwentenang sawatek soroh ubuh-ubuhan miwah sato alas agung alit. Punika makasami kacingak becik antuk Ida Sang Hyang Widi Wasa.\n26Ida Sang Hyang Widi Wasa malih masabda sapuniki: “Ane jani Iraga lakar ngadakang manusa manut gambar muah palawatan Iragane, apanga ia mrentah gumine, sawatek bene di pasihe, sakancan kedise di ambarane, sawatek soroh ubuh-ubuhan muah sato alase gede-cenik.”\n27Kadi asapunika Ida Sang Hyang Widi Wasa ngwentenang manusa sapaut ring gambar miwah palawatan Idane. Manusane punika kakardi lanang wadon.\n28Ida Sang Hyang Widi Wasa raris ngamertanin manusane punika, sapuniki sabdan Idane: “Endah-gumendahja kita, tur ebekinja gumine. Prentahja gumine, sawatek bene di pasihe, sakancan kedise di ambarane muah sawatek burone ane ada di gumine.”\n29Ida Sang Hyang Widi Wasa malih masabda sapuniki: “Iwasinja, sawatek pala wijane ane di gumine, muah sawatek pala gantunge, ento makejang paicayang Ulun teken kita, buat dadi dedaaran kitane.\n30Nanging pabuat sakancan satone di gumine, muah sawatek kedise di ambarane, ia icen Ulun padang muah kayu ane madon makadadi amah-amahanne.” Raris prasida kadi asapunika.\n31Ida Sang Hyang Widi Wasa raris nyingak saluiring sane sampun kardi Ida punika, sawiakti kalintang becik. Raris wenten sore miwah semeng, punika rahina sane kaping nem.


CACAH JIWA 10 BAN - Ida Sang Hyang Widi Wasa ngandika - Bible Search\nCACAH JIWA 9 CACAH JIWA 11\nCACAH JIWA 10\nTrompet sane malakar antuk perak\n1Ida Sang Hyang Widi Wasa ngandika ring Dane Musa, kadi asapuniki: 2“Ngaeja trompet ane malakar aji perak matoktok dadua. Trompete ento anggon ngaukin rakyate apanga mapunduh, wiadin anggon nunden rakyate majalan. 3Yening trompete makadadua ento kamunyiang ngalad, ento marti rakyate apanga teka mapunduh sig kitane di arepan gapuran Kemah Linggih Ulune. 4Nanging yening tuah abesik trompete kamunyiang, tuah parapamimpin sukune dogen ane patut teka mapunduh di arepan kitane. 5Yening munyin trompete pegat-pegat, ento marti suku-suku ane makemah di sisi kangin ane patut majalan. 6Yening dikaping pindone munyin trompet-trompete pegat-pegat, ento marti suku-suku ane di sisi kelod ane patut majalan. Dadinne, munyin trompete ane pegat-pegat ento marti mrentahang rakyate apanga majalan. 7Nanging yening anggon ngaukin rakyat apanga mapunduh, trompete ento patut kamunyiang ngalad. 8Ane patut ngupin trompete ento tuah parapandita, pianak-pianak Harune dogen. Pidabdabe tenenan patut katinutin ngantos salawas-lawasne. 9Yening kita nuju masiat di gumin kitane, buat nindihin gumin kitane marep teken musuh ane ngebug kita, munyiangja trompete ento makadadi tanda mapunduh di pasiatan. Ditu Ulun, Sang Hyang Widi Wasa, Widin kitane, lakar mapaica pitulungan muah ngrahayuang kita uli musuh-musuh kitane. 10Aketo masih dikalane kitane maliang-liang, nah ento di nujune ada rerainan tanggal apisan, muah rerainan ane lenan manut sopacaraning agama. Kita patut ngupin trompete ento, dikalan kitane ngaturang aturan maborbor muah aturan karahayuan teken Ulun. Ditu Ulun lakar mapaica pitulungan teken kita. Ulun ene Ida Sang Hyang Widi Wasa, Widin kitane.”\nWong Israele mamargi\n11Ring taun sane kaping kalih, sasampun bangsa Israele kesah saking jagat Mesir, nuju tanggal kalih sasih sane kaping kalih, megane sane ring duur Kemah Linggih Ida Sang Hyang Widi Wasa, tumuli munggah. 12Irika bangsa Israele tumuli ngawitin mamargi medal saking tegal melakang Sinaine. Rikala sampun rauh ring tegal melakang Parane, megane punika tumuli mararian.\n13Bangsa Israel ngawitin mamargi satinut ring titah Ida Sang Hyang Widi Wasa sane karauhang malantaran Dane Musa. 14Sabilang ipun mamargi manut rerodan sane sampun kapastiang. Sane mamargi pinih riin inggih punika suku sane kapimpin antuk panji-panji suku Yehudane. Pamarginnyane mapanta-panta, kapimpin antuk Dane Nahason okan Dane Aminadab. 15Barisan suku Isakare kapimpin antuk Dane Netaneel okan Dane Suar, 16miwah barisan suku Sebulone kapimpin antuk Dane Eliab okan Dane Helon.\n18Ring ungkurnyane raris mamargi pasukan sane kapimpin antuk panji-panji suku Rubene. Pamarginnyane mapanta-panta, kapimpin antuk Dane Elisur okan Dane Sedeur. 19Barisan suku Simeone kapimpin antuk Dane Selumiel okan Dane Surisadai, 20miwah barisan suku Gade kapimpin antuk Dane Eliasap okan Dane Rehuel.\n22Wusan punika, raris mamargi pasukan sane kapimpin antuk panji-panji suku Epraime mapanta-panta kapimpin antuk Dane Elisama, okan Dane Amihud. 23Barisan suku Manasene kapimpin antuk Dane Gamaliel okan Dane Pedasur, 24miwah pasukan suku Benyamine kapimpin antuk Dane Abidan, okan Dane Gideoni.\n25Pamuputipun pasukan sane kapimpin antuk panji-panji suku Dane raris mamargi. Pasukane punika makadados pajagan ring ungkur pasamuane makasami. Pamarginnyane mapanta-panta, kapimpin antuk Dane Ahieser, okan Dane Amisadai. 26Barisan suku Asere, kapimpin antuk Dane Pagiel okan Dane Okran, 27miwah pasukan suku Naptaline, kapimpin antuk Dane Ahira okan Dane Enan. 28Kadi asapunika rerodan pasukane, mamargi mapanta-panta, nyabran wong Israele jaga magingsir.\n31Atur Dane Musa: “Sampunangja tilarina tiang. Semeton sane dados panuntun pamargin tiange, santukan semeton sane uning ring dija genahe sane becik buat nyujukang kemah ring tegal melakange. 32Yening semeton ledang nyarengin tiang, tiang jaga ngedum ring semeton mertan Ida Sang Hyang Widi Wasa sane kapaicayang ring tiang sareng sami.”\nBangsa Israele mamargi\n33Sasampune bangsa Israel kesah saking Sinai, gununge sane suci punika, ipun mamargi tigang rahina suenipun. Peti Prajanjian Ida Sang Hyang Widi Wasa setata mamargi ring arepanipune, buat ngrereh genah nyujukang pakemahannyane. 34Sakantun ipun magingsir-gingsir makemah ring genahe asiki ka genahe sane lianan, megan Ida Sang Hyang Widi Wasa setata wenten ring duuripune rikalaning rahina.\n35Nyabran Peti Prajanjiane punika jaga kabakta magingsir, Dane Musa setata matur sapuniki: “Duh Ratu Sang Hyang Widi Wasa ledang Palungguh IRatu matangi. Sambragangja meseh-meseh druene, mangda jadmane sane geting ring Palungguh IRatu sami pada kapilayu.” 36Tur sabilang Peti Prajanjiane punika mararian, Dane Musa matur sapuniki: “Duh Ratu Sang Hyang Widi Wasa, ledang Palungguh IRatu mawali ring kulawargan Israele sane panyiuan puniki.”


Matius 12 (BALI)\n1Durungja sue maletan, sasampun paindikane punika, nuju rahina Sabat, Ida Hyang Yesus lunga kairing antuk parasisian Idane. Pamargine nglintangin pategalan gandum. Duk punika parasisiane pada kaluen, irika dane pada ngetus-ngetus gandum tur kajengang.\n2Rikala anak golongan Parisine manggihin paindikane punika, raris dane mabaos ring Ida, asapuniki: “Inggih Guru cingakinja! Parasisian Gurune nglaksanayang paindikan sane tan wenang kalaksanayang ring rahina Sabate.”\n3Pasaur Ida Hyang Yesus, asapuniki: “Punapike ragane tan naenin ngwacen sapariindik Ida Sang Prabu Daud rikala ida sareng pangiring idane kaluen, napi sane sampun margiang ida?\n4Boyake ida sampun ngranjing ka perhyangan Ida Sang Hyang Widi Wasa tur ngambil roti aturane, inggih punika roti sane tan dados kaajengang antuk ida miwah katunas antuk pangiring-pangiring idane manut sapacaraning agama, sajawining olih parapanditane kewanten?\n5Samaliha punapike ragane durung ngwacen ring Cakepan Torat Dane Nabi Musa, mungguing sujatinipun nyabran rahina Sabat parapanditane sami pada mamurug pidabdab rahina Sabate ring Perhyangan Agung, nanging dane tan kabaos iwang?\n6Tiang nuturin ragane: Iriki wenten sane luihan ring Perhyangan Agung.\n7Wenten sabda sane katulis sapuniki: ‘Ane dadi pamerih Ulun nah ento kapiolasan, dongja aturan wewalungan.’ Yen ragane wiakti resep ring artin sabda puniki, sinah ragane tan pacang nyisipang jadmane sane tan iwang punika.\n8Santukan Sang Putraning Manusa Utusan Ida Sang Hyang Widi Wasa punika maraga Panembahan rahina Sabate.”\n9Sasampun Ida Hyang Yesus matilar saking genahe punika, Ida raris ngranjing ka satunggiling perhyangan anak Yahudine.\n10Irika wenten anak kepek limanipune aneh. Irika taler wenten makudang-kudang anak sane mamanah ngrereh iwang Ida Hyang Yesus. Anake punika mataken ring Ida asapuniki: “Guru, yening nyegerang anak ring rahina Sabate, boyake punika mamurug Pidabdab Torate?”\n11Pasaur Ida Hyang Yesus: “Yan ring pantaran ragane wenten anak sane madue biri-biri asiki, raris ulung ka semere ring rahina Sabate, punapike ipun tan pacang ngrereh tur menekang biri-birinipune?\n12Boyake manusa punika luihan ring biri-biri? Duaning punika, Pidabdab Torat iragane nglugrain iraga nulungin anak ring rahina Sabate.”\n13Ida Hyang Yesus raris ngandika ring anake kepek punika: “Leserangja liman jerone!” Ipun raris ngleserang limannyane tur daweg punika ugi limanipune jeg seger kadi jati mula, sakadi limannyane sane anehan.\n14Anak golongan Parisine raris medal saking perhyangane punika, tur ngreka daya jaga nyerahang Ida.\n15Rikala Ida Hyang Yesus wikan ring paiguman anak golongan Parisine punika, Ida raris kesah saking irika. Akeh pisan anake sane ngiringang pamargin Idane, tur anake sakit sami segerang Ida.\n16Banget antuk Ida miteketin ipun sami, mangda ipun sampunang ngwerayang sira sujatinipun Ida punika,\n17mangda tegep sabda sane kadartayang antuk Nabi Yesaya asapuniki:\n18“Ene parekan seselikan Ulun, ane tresnain Ulun, ane ledangin Ulun. Roh Ulun bakal paicayang Ulun teken Ia. Ia lakar nguar-uarang tetepasan Ulun teken sakancan bangsane.\n19Ia tusing lakar matembung raos, tur Ia tusing jerit-jerit. Tur ia tusing lakar gelur-gelur di marga-margane.\n20Tiinge ane empak nglanting, tusing bakal kapegatang, tur damare ane rebreb, tusing bakal kadampeh. Ia bakal pageh kanti kadilane menang.\n21Muah sakancan bangsane pada ngajap-ngajap Ia.”\n22Wusan punika raris wenten anak makta anak buta tur kolok, santukan ipun karangsukan setan. Raris Ida Hyang Yesus nyegerang anake punika, kantos ipun mrasidayang mabaos lan ningalin.\n23Sami anake pada angob, tur mabaos: “Anake puniki menawi sentanan Ida Sang Prabu Daud, sane kajanjiang punika.”\n24Nanging daweg golongan Parisine mireng bebaosane punika, dane raris mabaos asapuniki: “Ia nyidayang nundung setan, sawireh Ia maan panugrahan uli Beelsebul, ratun setane.”\n25Nanging duk Ida Hyang Yesus wikan ring pakayunan anak golongan Parisine punika, raris Ida ngandika ring dane asapuniki: “Asing-asing kaprabon yen sampun sagsag, sinah gelis pacang uug. Asapunika taler kota wiadin pakurenan, yen sampun sagsag, sinah tan pacang matuuh.\n26Asapunika taler yen wadua balan Ratun Setane maroang-roangan tur saling siatin, punika mapiteges kaprabon Ratun Setane sampun sagsag tur digelis pacang uug.\n27Ragane maosang, mungguing Tiang nundung setan masrana panugrahan Beelsebul Ratun Setane. Yening kadi asapunika, masrana panugrahan sira murid-murid ragane nundung setan? Duaning punika murid-murid ragane muktiang mungguing ragane iwang.\n28Roh Ida Sang Hyang Widi Wasa sane ngicen Tiang kuasa buat nundung setan-setan tur indike punika dados bukti mungguing Ida Sang Hyang Widi Wasa sampun ngadegang Pamrentahan Idane ring pantaran ragane.\n29Tan wenten anak sane nyidayang mamaling isin umah anake sane siteng, sajabaning sang maderbe umah kategul dumun, wau barang-barangipune prasida karampok.\n30Sapasiraja tan adung ring Tiang, ipun ngamesehin Tiang, tur anake sane tan sareng-sareng munduhang ring Tiang, anake punika nyambragang.\n31Punika awinane Tiang ngaturin ragane: sakatahing dosa miwah bebaosan sane langgana prasida polih pangampura, nanging sapasiraja sane mabaos langgana marep ring Roh Ida Sang Hyang Widi Wasa, ipun tan pacang polih pangampura.\n32Yen wenten anak sane ngucapang paindikan sane tungkas ring Sang Putraning Manusa Utusan Ida Sang Hyang Widi Wasa, ipun prasida polih pangampura, nanging sapasira sane ngucapang paindikan sane tungkas ring Roh Ida Sang Hyang Widi Wasa, ipun tan jaga polih pangampura ring jagate iriki, sapunika taler ring jagate sane pacang rauh.”\n33“Mangda polih mupuang woh sane becik, ragane patut nandur wit sane becik. Yen ragane nandur wit sane kaon, ragane jagi mupuang woh sane kaon. Santukan wit taru punika prasida kuningin becik wiadin kaon, malantaran wohipun.\n34Ih jero terehan lelipi. Joh para ragane lakar nyidayang ngwetuang bebaosan sane becik, santukan ragane maraga corah. Napija medal saking cangkem, punika wetu saking angen.\n35Jadmane sane becik pacang ngamedalang paindikan sane luih saking angennya sane luih, tur anake sane corah pacang ngamedalang paindikan-paindikan sane kaon, sane medal saking angenipune sane corah.\n36Tiang nuturin ragane, yen sampun rauh Rahina Pangadilane, sawatek baose sane tan paguna sane kucapang antuk imanusa, ipun patut negen baose ring ayun Ida Sang Hyang Widi Wasa.\n37Santukan madasar baos sane sampun ucapang ragane, ragane jaga kapatutang, asapunika taler madasar ucapan ragane, ragane jaga kasisipang.”\n38Daweg punika wenten makudang-kudang guru agama miwah anak golongan Parisi matur ring Ida Hyang Yesus, sapuniki: “Guru, titiang meled manggihin Guru ngardi praciri.”\n39Nanging pasaur Ida Hyang Yesus asapuniki: “Ambate jaat lan tan tuon jlemane jani. Ragane nagih praciri teken Tiang? Tiang tan pacang ngaturin ragane praciri sajabaning praciri Nabi Yunus.\n40Sakadi Nabi Yunus makatelun ring tengah basang ulam agunge asapunika taler Sang Putraning Manusa Utusan Ida Sang Hyang Widi Wasa pacang wenten ring gua garban ibu pretiwi tigang rahina suennyane.\n41Ring Rahina Pangadilane rakyat kota Niniwene pacang matangi tur nalih ragane, santukan ipun sampun pada nilarin dosannyane, rikala ipun miragi pidartan Nabi Yunus. Sujatinipun sane mangkin iriki wenten anak sane luihan ring Nabi Yunus!\n42Ring Rahina Pangadilane, Sang Raja Putri saking panegara kidul jaga matangi tur nalih ragane. Santukan Sang Raja Putri punika nyaratang pisan rauh saking tanggun gumine, praya mirengang kawicaksanan Sang Prabu Salomo. Sujatinipun sane mangkin iriki wenten anak sane agungan ring Sang Prabu Salomo.”\n43“Yening wenten roh setan sane medal saking manusane, roh setane punika jaga ngumbara ring tegale melakang ngrereh genah jaga mararian. Nanging ipun tan polih.\n44Ipun raris mabaos asapuniki: ‘Adenan suba iraga malipetan ka tongose ane imalu.’ Irika ipun mawali, tur panggihin ipun genahe punika suung, kedas tur maatur rapi.\n45Tumuli ipun medal tur mawali ngajak roh setan tiosan malih pitung diri sane kaonan ring ipun. Ipun ngranjing tur nongos ring genahe punika. Ring pamuput anake punika bangetan rusakipun yen bandingang ring sadurunge punika. Asapunika taler pacang panadosipun bangsa sane jaat puniki.”\n46Durung puput Ida mabebaosan ring anake punika, ibu lan semeton-semeton Idane sampun nyantosang ring jaba, nyadia jaga kapanggih ring Ida.\n47Raris wenten anak adiri matur ring Ida asapuniki: “Guru cingakja, punika ibu lan semeton-semeton Gurune ring jaba, meled jaga kapanggih ring Guru.”\n48Nanging pasaur Ida Hyang Yesus ring anake iwau: “Nyenke ibun Tiange? Nyenke nyaman Tiange?”\n49Ida raris ngandika sinambi matujuhang parasisian Idane: “Anake ene ane dadi ibu lan nyama-nyamaan Tiange!\n50Sawireh nyenja nyak nglaksanayang pakarsan Ajin Tiange ane di suargan, ia dadi nyaman Tiange eluh wiadin muani muah dadi ibun Tiange.”


1 Samuel 23 (BALI)\n1Dane Daud katurin piuning mungguing wong Pilistine ngebug kota Kehilane tur ngrampas pamupon gandume sane wau kanyi.\n2Duaning punika dane raris nunasang ring Ida Sang Hyang Widi Wasa sapuniki: “Punapike titiang kalugra maperang nglawan wong Pilistin punika?” Pangandikan Ida Sang Hyang Widi Wasa: “Nah kema kita maperang nglawan bangsane ento, tur bebasangja kota Kehilane ento.”\n3Nanging parapangiring Dane Daud raris matur ring dane kadi asapuniki: “Elingangja, iriki ring Yehuda kewanten iraga sampun rumasa ajerih, napi malih yening iraga pacang ka Kehila jaga nglawan wadua balan wong Pilistine.”\n4Duaning punika Dane Daud tumuli nunasang malih ring Ida Sang Hyang Widi Wasa, tur Ida nyaurin dane kadi asapuniki: “Kemaja majalan ka Kehila, sawireh Ulun lakar mapaica kamenangan teken kita marep teken wong Pilistin ento.”\n5Irika Dane Daud miwah pangiring-pangiring danene raris lunga ka Kehila tur ngebug wong Pilistine punika. Ingon-ingonnyane kajarah tur bangsa Pilistine kakaonang. Kadi asapunika Dane Daud ngluputang kota Kehilane punika.\n6Rikala Dane Abyatar putran Dane Ahimeleke kapilayu, dane maranin Dane Daud ring Kehila. Duk punika dane taler makta kawaca epod.\n7Ida Sang Prabu Saul katurin piuning mungguing Dane Daud sampun lunga ka Kehila. Ida Sang Prabu Saul raris ngandika asapuniki: “Ida Sang Hyang Widi Wasa suba nyerahang Daud teken tiang. Ia masuk ka kotane ane matembok tur kurinne mapalang ento marti ia ngurung dewekne padidi.”\n8Ida Sang Prabu Saul tumuli ngesengin wadua balan idane sami, jaga mayuda ka Kehila tur ngurung Dane Daud miwah pangiring-pangiring danene.\n9Rikala Dane Daud uning mungguing Ida Sang Prabu Saul jaga ngebug dane, dane tumuli mabaos ring Dane Abyatar sapuniki: “Indayang bakta mriki kawaca epode punika.”\n10Sasampune punika Dane Daud raris matur ring Ida Sang Hyang Widi Wasa sapuniki: “Singgih Ratu, Widin bangsa Israele, titiang sampun miragi orti sane pasti, mungguing Sang Prabu Saul jaga rauh mriki ka Kehila, tur jaga masmi kotane puniki uli krana titiang kaula druene.\n11Punapike warga kotane puniki jaga nyerahang titiang ka tangan idane? Punapike Sang Prabu Saul jaga yuakti rauh sakadi sane sampun piragi titiang? Duh Ratu Sang Hyang Widi Wasa, Widin wong Israele, nikayangja ring titiang.” Ida Sang Hyang Widi Wasa tumuli masaur sapuniki: “Ia lakar teka.”\n12Sasampune punika Dane Daud matur malih sapuniki: “Punapike warga kota Kehilane puniki jaga nyerahang titiang miwah anake sane sareng-sareng ring titiang ka tangan Sang Prabu Saul?” Pangandikan Ida Sang Hyang Widi Wasa: “Kita lakar serahanga.”\n13Dane Daud miwah parapangiring danene, sawatara wenten tigang atak diri akehipun, raris medal saking kota Kehila terus lunga ka genah-genah pangungsiane. Rikala Ida Sang Prabu Saul mireng mungguing Dane Daud sampun matilar saking Kehila, ida ngurungang rencanan idane.\n14Dane Daud raris masingidan ring pagunungan ring tegal melakange sane nampek ring Sip. Sang Prabu Saul tan mari ngrereh Dane Daud nanging Ida Sang Hyang Widi Wasa nenten nyerahang Dane Daud ring ida.\n15Dane Daud uning mungguing Sang Prabu Saul sampun medal jaga ngepet patin danene. Rikala Dane Daud wenten ring Koresa, ring tegal melakange sane nampek ring Sip,\n16Ida Yonatan rauh maranin dane irika. Dane mituturin buat nguatang kapracayan Dane Daud ring Ida Sang Hyang Widi Wasa,\n17sarwi mabaos sapuniki: “Edaja adi jejeh, sawireh ajin tiange tuara lakar nyidayang ngejuk adi. Ajin tiange suba uning mungguing adi lakar dadi ratun wong Israele, tur tiang lakar molih tegak betenan teken adi buin aundag.”\n18Sasampune punika dane sareng kalih ngwentenang prajanjian pasawitrayan sane suci. Sapangrarisipun Dane Daud jenek ring Koresa, nanging Ida Yonatan mantuk ka purin idane.\n19Sedek rahina anu makudang-kudang wong Sip rauh tangkil ring Sang Prabu Saul ring Gibea sarwi matur sapuniki: “Dane Daud wenten masingidan ring wewidangan titiange ring Gunung Hahila, delod alas Yehudane.\n20Sauning titiang, palungguh iratu kalintang kedeh mapakayun ngejuk dane. Duaning punika rarisangja lunga ka daerah titiange, tur titiang purun mastiang mungguing palungguh iratu jaga prasida ngejuk dane.”\n21Pasaur Sang Prabu Saul sapuniki: “Dumadak Ida Sang Hyang Widi Wasa ngamertanin nyama sawireh nyama suba nyinahang tresna baktin nyamane teken tiang.\n22Ane jani kemaja majalan pedasin buin apanga kanti tawang nyama, dija ia nongos tur nyen ane suba nepukin ia ditu, sawireh tiang ningeh ia anak ane celih pesan.\n23Saratang pesan apang nyama nawang tongosne ia mengkeb, suba keto enggalang uningayang mai. Kala ditu tiang lakar kema bareng-bareng ajak nyama. Yening ia ada di wewengkone ditu, tiang lakar ngruruh ia yadian kanti nganteg ka sawewengkon Yehudane makejang.”\n24Anake punika raris mamargi mawali ka Sip ngriinin Sang Prabu Saul. Daweg punika Dane Daud, miwah pangiring danene sampun magenah ring alas Maone, ring lebake sane nyamping ring sisi kelod tegal melakang Yehudane.\n25Daweg Sang Prabu Saul miwah parawadua balan idane mamargi ngrereh Dane Daud, indike punika kapiragi antuk Dane Daud, mawinan dane raris magingsir ka gunung batune, raris malinggih ring alas Maone. Rikala Sang Prabu Saul mireng indike punika, ida raris ngetut Dane Daud ka genahe punika.\n26Sang Prabu Saul miwah parawadua balan idane mamargi ring sisin gununge sane drikian tur Dane Daud miwah parapangiring danene ring sisi sane drikaan. Dane Daud miwah pangiring-pangiring danene digelis makelid saking Sang Prabu Saul miwah wadua balan idane. Rikala Sang Prabu Saul miwah wadua balan idane sampun nampek tur tambis-tambis mrasidayang ngejuk Dane Daud miwah parapangiring danene,\n27jeg wenten utusan rauh tangkil ring Sang Prabu Saul saha matur sapuniki: “Gelisang mantuk, duaning bangsa Pilistine sampun ngurung jagat druene.”\n28Sang Prabu Saul tumuli wusan nguber Dane Daud tur lunga mayuda nglawan wong Pilistine. Punika duaning anake raris ngwastanin genahe punika: “Gunung Batu Pamelat”.\n29Dane Daud raris matilar saking irika ngungsi wewengkon En-Gedi tur irika dane masingidan.


Ibrani 11 (BALI)\n1Madue kapracayan punika mapiteges marasa cager ring paindikan sane ajap-ajap iraga tur ngega ring paindikan sane tan sida antuk iraga ngantenang.\n2Malantaran kapracayan, lingsir-lingsire sane nguni kaledangin antuk Ida Sang Hyang Widi Wasa.\n3Malantaran kapracayan, iraga uning, mungguing buanane kaadakang antuk sabdan Ida Sang Hyang Widi Wasa. Duaning punika sakancan sane katon kaadakang saking sane tan katon.\n4Malantaran kapracayan, Dane Habel ngaturang aturan sane becikan bandingang ring aturan Dane Kain. Malantaran kapracayan danene, Dane Habel kaledangin antuk Ida Sang Hyang Widi Wasa, santukan Ida ngraga ngledangin aturan danene. Malantaran kapracayan danene, Dane Habel kantun mabaos yadiastu dane sampun seda.\n5Malantaran kapracayan, Dane Henoh luput saking pati. Nanging dane kunggahang tangkil ring ayun Ida Sang Hyang Widi Wasa tur tan wenten anak sane mrasidayang manggihin dane, santukan Ida Sang Hyang Widi Wasa sane sampun ngunggahang dane. Cakepan Sucine nuturang, mungguing sadurunge Dane Henoh kunggahang, dane sampun ngawinang ledang pakayunan Ida Sang Hyang Widi Wasa.\n6Tan wenten anak sane mrasidayang ngawinang ledang pakayunan Ida Sang Hyang Widi Wasa yen tan madue kapracayan. Santukan sapasiraja rauh tangkil ring ayun Ida Sang Hyang Widi Wasa, anake punika patut pracaya, mungguing Ida Sang Hyang Widi Wasa punika wenten tur asung lugraha ring anake sane ngruruh Ida.\n7Malantaran kapracayan, Dane Nuh mirengang pakeling Ida Sang Hyang Widi Wasa ngeniang ring paindikan sane benjang wekas, sane tan prasida kantenang dane. Dane satinut ring pituduh Idane, raris dane ngwangun prau sane ageng tur malantaran praune punika dane sareng kulawargan danene prasida karahayuang. Kadi asapunika Ida nyisipang jagate, tur dane kapatutang antuk Ida Sang Hyang Widi Wasa malantaran kapracayan danene.\n8Malantaran kapracayan, Dane Abraham satinut ring Ida Sang Hyang Widi Wasa, ritatkala dane kesengin antuk Ida, ngungsi jagat sane sampun janjiang Ida jaga kapaicayang ring dane. Dane nilar jagat uedan danene, yadiastu dane tan uning ring jagate sane ungsi dane.\n9Malantaran kapracayan, dane masandekan ring jagate sane sampun kajanjiang antuk Ida Sang Hyang Widi Wasa, yadiastu dane dados wong sunantara. Dane malinggih sajeroning kemah sareng Dane Ishak miwah Dane Yakub, sane nampi janji pateh saking Ida Sang Hyang Widi Wasa.\n10Santukan Dane Abraham nyantosang kota, sane dasarnyane langgeng, sane karencanayang tur kawangun, antuk Ida Sang Hyang Widi Wasa.\n11Malantaran kapracayan, Dane Abraham prasida dados aji, yadiastu dane sampun lingsir pisan tur Dane Sarah ngraga sampun tan mrasidayang madue putra. Dane pracaya, mungguing Ida Sang Hyang Widi Wasa pacang nagingin janjin Idane.\n12Yadiastu dane sampun sumasat seda, nanging dane ngembasang katurunan sane akeh pisan, satmaka kadi bintang-bintang sane wenten ring akasane, satmaka kadi biase sane wenten ring pasisi.\n13Dane sareng sami punika, pada seda sajeroning kapracayan. Dane tan nampi daging janjin Ida Sang Hyang Widi Wasa, nanging saking doh dane ngaksi tur nyambat daging janjine punika saha dane ngangken, mungguing dane wantah wong sunantara miwah anak pararudan kewanten ring mrecapada puniki.\n14Sampun sinah mungguing dane sane mabaos kadi asapunika, meled ngulati jagat sane pacang dados panegaran danene ngraga.\n15Tan wenten pakayunan danene jaga mawali ka jagat sane sampun tilar dane; yening dane mapakayunan jaga mawali, sinah wenten cukup sela buat dane mawali mrika.\n16Nanging dane ngarsayang panegara sane becikan, inggih punika panegara ring suarga. Duaning punika Ida Sang Hyang Widi Wasa tan rumasa kimud yening dane nyambat Ida dados Widin danene, santukan Ida sampun nyediayang kota pabuat dane.\n17Malantaran kapracayan, Dane Abraham ngaturang okan danene Ishak dados aturan, ritatkala Ida Sang Hyang Widi Wasa mintonin dane. Dane Abraham punika sampun nampi janjin Ida Sang Hyang Widi Wasa tur dane sedia ngaturang okan danene sane tunggal dados aturan.\n18Sadurungipun, kadi asapuniki sabdan Idane ring dane: “Malantaran Ishak, kita ngelah katurunan.”\n19Dane Abraham sampun andel, mungguing Ida Sang Hyang Widi Wasa kuasa nguripang Dane Ishak saking pantaran anake padem -- tur dados kabaosang, mungguing dane yakti-yakti nampi Dane Ishak sane sampun kauripang saking pantaran anake padem.\n20Malantaran kapracayan, Dane Ishak nyanjiang merta pabuat ring benjang wekas ring Dane Yakub miwah Dane Esau.\n21Malantaran kapracayan, makire dane seda, Dane Yakub ngamertanin okan Dane Yusup makakalih; dane matangledan ring muncuk tungked danene, tur nyumbah Ida Sang Hyang Widi Wasa.\n22Malantaran kapracayan, makire dane seda, Dane Yusup maosang indik bangsa Israel jaga medal saking jagat Mesir, samaliha dane ngicen pabesen sane patut kalaksanayang ngeniang indik sawan danene.\n23Malantaran kapracayan, wong tuan Dane Musa ngengkebang Dane Musa tigang sasih suenipun, sasampune dane embas. Santukan Dane Musa punika kakantenang bagus, tur dane tan ajerih jaga piwal ring pituduh ida sang prabu.\n24Malantaran kapracayan, sasampune dane duur, Dane Musa, tan kayun kasambat dados putran Sang Putri, okan sang prabu Mesire.\n25Santukan dane senengan jaga nandang pakewuh sareng-sareng ring kaulan Ida Sang Hyang Widi Wasa, bandingang ring masuka-sukan sajeroning dosa, nanging wantah abosbos.\n26Dane sampun marasa mungguing kanistayang malantaran Sang Prabu Sane Kajanjiang antuk Ida Sang Hyang Widi Wasa punika luihan bandingang ring saluiring kasugihan jagat Mesire, santukan dane meleng pikolihe sane benjang wekas.\n27Malantaran kapracayan, Dane Musa nilar jagat Mesir saha tan ajerih ring pidukan ida sang prabu, dane tan kayun malih mawali mrika, santukan dane sampun ngantenang Ida Sang Hyang Widi Wasa sane tan katon.\n28Malantaran kapracayan, Dane Musa ngamanggehang Rerainan Paskah tur ngandikayang, mangda obag-obagan lawange kolesin rah, mangdane Malaekat Patine tan prasida ngamademang paraputran bangsa Israele sane pinih duura.\n29Malantaran kapracayan, bangsa Israel satmaka madaat mrasidayang nglintangin Segara Abang. Ritatkala bangsa Mesire ngindayang jaga nutug bangsa Israele, ipun makasami kelem jantos padem.\n30Malantaran kapracayan, tembok-tembok kota Yerikone punika runtuh, sasampune kailehin antuk bangsa Israel pitung rahina suenipun.\n31Malantaran kapracayan, Rahab sane dados sundel punika nenten kapademang sareng ring anake sane tungkas ring Ida Sang Hyang Widi Wasa, santukan ipun nampi paramata-matane ring umahipune saha becik.\n32Perluke malih lanturang tiang? Tan wenten sela buat tiang nuturang indik Dane Gideon, Barak, Simson, Yepta, Daud, Samuel miwah paranabine.\n33Malantaran kapracayan, dane mayuda nglawan panegara-panegarane sane siosan saha molih kamenangan. Dane pada ngamargiang paindikan sane patut tur nampi sane kajanjiang antuk Ida Sang Hyang Widi Wasa. Dane mungkem bungut singa-singane,\n34dane ngamademang geni sane murub, dane luput saking pati antuk pedang, dane mula pada lemet, nanging dados kuat; dane mawisesa ring payudan tur ngaonang prajurit dura negarane.\n35Malantaran kapracayan parawanitane nampi malih anggota kulawarganipune sane kauripang saking pantaran anake padem. Wenten malih sane tan kayun nampi kamerdekan, dane seda malantaran kasangsarain, mangdane dane prasida malih katangiang sajeroning urip sane becikan.\n36Wenten malih sane kabinjulin tur kapecutin, sane lianan kaante tur kapangkeng.\n37Wenten taler sane kencur antuk batu, wenten sane kagergaji dados kalih, wenten sane kasedayang antuk pedang. Wenten sane nglelana, mapangangge malakar antuk kulit biri-biri wiadin kulit kambing. Dane pada tiwas, samaliha kasangsaren miwah kaala-ala.\n38Kaluihan jagate puniki nenten pantes pabuat dane. Dane nglelana sakadi anake sane rarud ring tegal melakange, ring bukit-bukite, wiadin masandekan ring gua-guane miwah sajeroning bangbang-bangbange.\n39Anake punika makasami sampun molih kamenangan malantaran kapracayan. Nanging dane tan nampi sane kajanjiang antuk Ida Sang Hyang Widi Wasa,\n40santukan Ida Sang Hyang Widi Wasa sampun nyediayang rencana sane becikan pabuat iraga; Ida ngarsayang, mangda dane makasami dados sampurna sareng ring iraga.


Markus 15 (BALI)\n1Wau pisan tatas rahina parapangageng panditane sareng ring parapanglingsir rakyate miwah guru agamane ping kalih Majelis Agamane sami, gelis ngwentenang paruman tur sami pada sararem makarya rencana. Ida Hyang Yesus kaante, katehang tur katurang ka ajeng Sang Gubernur Pilatus.\n2Irika sang gubernur mataken ring Ida Hyang Yesus asapuniki: “Apa Jerone ene Ratun wong Yahudine?” Raris Ida masaur: “Inggih ragane ngraga sane ngandikayang kadi asapunika.”\n3Parapangageng panditane raris ngaturang dedalihan akeh pisan marep ring Ida.\n4Punika awinannya Gubernur Pilatus malih mataken ring Ida kadi asapuniki: “Tusingke Jerone nyak masaut? Amonto liunne dedalihan ane katibakang teken Jerone.”\n5Nanging Ida Hyang Yesus tan kayun masaur angan abuku, ngantos Gubernur Pilatus angob pisan.\n6Nyabran Rerainan Paskah, Gubernur Pilatus biasa mebasang narapidana adiri manut pinunas rakyate.\n7Daweg punika, wenten anak mawasta Barabas mapangkeng sareng-sareng ring anake sane sampun ngamademang anak rikalaning ipun brontak.\n8Ritatkala rakyate sampun pada rauh tangkil, ipun sami mapinunas mangda sang gubernur ledang ngamargiang pidabdabe sakadi sane sampun biasa kalaksanayang.\n9Gubernur Pilatus mataken ring ipun asapuniki: “Napike jerone sareng sami setuju, yen tiang mebasang Ratun wong Yahudine?”\n10Santukan sang gubernur sampun wikan pisan, mungguing parapangageng panditane nyerahang Ida Hyang Yesus wantah malantaran saking iri ati.\n11Nanging parapangageng panditane ngangsok rakyate mangda mapinunas ring Gubernur Pilatus mangdane Barabas kabebasang.\n12Gubernur Pilatus malih ngandika ring anake akeh punika sapuniki: “Men yen keto, kenkenang tiang Anake ene, ane sambat jerone Ratun wong Yahudi?”\n13Irika ipun pajerit masaur: “Pentang Ipun ring salibe!”\n14Gubernur Pilatus malih mataken: “Kacorahan apa ane suba lakonina?” Nanging rakyate sayan mangetang pajerit: “Pentang Ipun ring salibe!”\n15Santukan Gubernur Pilatus mapakayun jagi ngulurin manah rakyate punika, punika awinanipun Barabas kabebasang. Raris Ida Hyang Yesus katigtig tumuli kaserahang mangda kapentang ring salibe.\n16Raris prajurite makta Ida Hyang Yesus ka natar kantore (inggih punika natar kantor sang gubernur) tur paraprajurite sami pada kadauhin mangda pada mapunduh.\n17Irika Ida Hyang Yesus kabusanain jubah tangi. Maliha wenten anak sane ngulat ketket kanggen gelungan sane kasalukang ring prabun Idane.\n18Ida tumuli katunas lugrain, sapuniki aturnya: “Titiang mamitang lugra, duh Ratun wong Yahudine!”\n19Prabun Idane raris kalempag antuk tungked tur Ida kakecuhin. Ipun raris matedoh tur nyumbah Ida.\n20Sasampune wusan Ida kabinjulin, jubah tangine katukar, raris Ida karangsukin malih panganggen Idane ngraga. Ida raris katehang medal praya kapentang ring salibe.\n21Ring margi anake sane ngatehang Ida Hyang Yesus kacunduk ring anak sane mawasta Simon, uedan kota Kirene, bapan Aleksander miwah Rupuse, sane wau rauh saking jabaan kotane. Ipun kapaksa mangda negen salib Ida Hyang Yesus.\n22Ida katehang ka genahe sane mawasta Golgota, sane mapiteges “Tongos Kaun Sirah”.\n23Sasampune rauh irika, Ida katurin anggur sane madukan getah mur sane ngranayang mati rasa, nanging Ida tan kayun.\n24Raris Ida kapentang ring salibe. Paraprajurite ngedum busanan Idane masrana undi, kanggen mastiang dumannyane suang-suang.\n25Duk Ida kapentang punika jam sia semeng.\n26Dedalihan sane dados jalaran Ida kapentang punika kasuratang ring papane sane kapasang ring salib Idane, kadi asapuniki: “Ratun wong Yahudi”.\n27Daweg punika taler wenten begal kekalih, sane kapentang ring salibe ring kiwa tengen Idane.\n28[Mawinan madaging pisan kecap Cakepan Sucine sane asapuniki: “Ida pacang ketang ring pantaran jadmane durjana.”]\n29Anake sane nglintang irika pada kitak-kituk tur nguman-uman Ida asapuniki: “Ih Jero, Jerone nagih nguugang Perhyangan Agunge tur lakar ngwangun sajeroning makatelun,\n30jani luputangja Awake uli di salibe!”\n31Kadi asapunika taler parapangageng panditane miwah paraguru agamane pada minjulin Ida kadi asapuniki baosnya: “Anak len suba luputanga, nanging jani Ia tusing nyidayang nulungin Awakne padidi!\n32Ih Sang Prabu Ane Kajanjiang baan Ida Sang Hyang Widi Wasa, Ratun wong Israele, tegarangja tuun uli di salibe ento, apang tepuk, ditu mara idewek bakal pracaya!” Samalihipun anake kekalih sane kasalib sareng-sareng ring Ida taler nguman-uman Ida.\n33Ngawit saking jam roras ngantos rauh jam tiga sore, sawewengkon jagate irika kaliput antuk peteng dedet.\n34Sampun sawatara jam tiga Ida Hyang Yesus raris majeritan antuk suara jangih asapuniki: “Eloi, Eloi, lama sabahtani!”, tegesipun: “Duh Ratu Widin Titiange, Widin Titiange, punapi awinanipun IRatu nilar Titiang?”\n35Wau kapiragi jeritan Idane kadi asapunika, anake sane wenten irika pada mabaos asapuniki: “Padingehangja! Ia nyeritin Nabi Elia!”\n36Raris sinalih tunggal anake punika gelis ngambil bungan kaang, kacelebang ring anggure masem. Bungan kaange punika kategulang ring muncuk joane, raris kaanyungang ring lamben Ida Hyang Yesus, sinambi ipun mabaos asapuniki: “Antosangja malu, saget nyen teka Nabi Elia nuunang Ia!”\n37Malih pisan Ida majeritan antuk suara sane jangih, raris Ida seda.\n38Duk punika langse panyeleng Perhyangan Agunge jeg sibak dados kalih saking duur ngantos ring sor.\n39Daweg pangageng prajurite sane ngadeg marep-arepan ring salib Idane nyingak indik sedan Idane kadi asapunika, dane mabaos sapuniki: “Jati-jati tuah Anake ene Putran Widi!”\n40Irika taler wenten paraistri sane ngantenang pariindike punika saking doh. Minakadinnya, Maria Magdalena, Maria biang Dane Yakobus sane truna, sareng Yoses, maliha Salome.\n41Dane sami sampun ngiring tur ngayahin Ida Hyang Yesus daweg Idane ring wewengkon Galilea. Irika akeh malih wenten anak istri siosan sane rauh ka kota Yerusalem nyarengin Ida Hyang Yesus.\n42Sasampune makire wengi, Dane Yusup saking kota Arimatea taler rauh irika. Dane punika sinalih tunggil anggota Majelis Agamane, sane kajiang. Dane taler ngajap-ajap dauh Ida Sang Hyang Widi Wasa jaga ngadegang Pamrentahan Idane. Santukan rahinane punika rahina pamapag rahina Sabat (rahina sabanen rahina Sabat), punika awinan dane mamuatang tangkil ring Sang Gubernur Pilatus jaga nunas layon Ida Hyang Yesus.\n44Sang gubernur marasa angob duk dane mireng mungguing Ida Hyang Yesus sampun seda. Dane raris ngesengin pangageng prajurite tur nakenang punapike sampun sue Ida Hyang Yesus seda.\n45Sasampun dane mireng atur pangageng prajurite punika, dane raris maicayang layon Ida Hyang Yesus ring Dane Yusup.\n46Dane raris numbas kasa. Layon Ida Hyang Yesus raris katedunang saha kakaput antuk kasa punika. Raris layon Idane kaperemang ring gua sane kapongpong ring bukit batune. Wusan punika dane ngulikang batu kanggen nekepin bungas guane punika.\n47Maria Magdalena miwah Maria biang Yosese, pedas pisan uning ring genah layon Ida Hyang Yesus kaperemang.


Lontar, genah Made Muliarta nyiksik bulu ~ PorosanBali\nHome » FIGUR » Lontar, genah Made Muliarta nyiksik bulu\nJune 17, 20181 comment\nBali kaloktah ring dura Negara sangkaning kawentenan budayane. Silih sinunggil budaya Bali sane katami ngantos mangkin inggih punika kawentenan basa, sastra, lan aksara Bali. Krama Bali saking nguni sampun nelebang turmaning sajeroning kauripan setata ngamanggehang basa, sastra, lan aksara Bali. Pamekas ring Bali, manut ring para janane, basa, sastra, lan, aksara Bali tan dados kapasahang sareng Agama Hindu druwene. Agama lawan basa, sastra, lan aksara Bali satmaka keris lawan werangka. Basa, sastra, lan aksara Bali wantah sarana ngalimbakang Agama, lan Agama wantah sarana ngurip basa, sastra, aksara Baline. Imba tiosan cihna paiketan Agama lawan basa, sastra, lan aksara Bali prasida kakantenang ring sajeroning makudang-kudang daging pangajah-ajahan Agama sampun kasurat antuk basa Bali.\nWidang sastra, akeh sastra-sastra Bali sane kasurat ngenenin indik tutur-tutur sarining Agama, minakadi kidung, geguritan, wirama, miwah sane tiosan. Yening ring widang aksara, sampun pastika aksara Bali mangge ring makasamian pemargin Agama. Imba sane saderana inggih punika sasuratan ulap-ulap ring sajeroning wawangunan. Makasami sasuratan punika embasnyane saking kawentenan aksara Bali. Nanging ring aab jagat sekadi mangkin, nenten akeh krama utawi yowana sane kayun nelebin wiadin ngalimbakang tetamian penglingsire sane marupa basa, sastra, lan aksara Bali punika. Napi mawinan?. Duaning wenten penampen sane iwang ngenenin indik geguat "Tan wenang aja wera". Yening kasujatiane, geguat punika wantah piteket ring sang sane pacang utawi sane sampun nelebang indik sastra, mangda prasida nganutin uger-uger sajeroning nelebang sastra lan sane pinih mabuat mangda tan kabaosang ring genah sane tan patut. Punika malih mangda kaanutan ring sang sane kairing mabaosan, inggian punika sang sane oneng ring sastra sane patut kiring mabaosan, yening tan oneng sampun majanten matemahan sajeroning babaosan. Yening saderanayang, unteng geguat punika wantah "geni ambil antuk geni, toya ambil antuk toya".\nSilih sinunggil krama sane ledang nelebin indik basa, sastra, lan aksara Bali, pamekasne ring widang aksara inggih punika I MadeMuliarta. Manut yowana sane embas ring Desa Biaung, Penebel, Tabanan puniki, nelebin basa, sastra, lan aksara Bali dahat ageng pikenohnyane, duaning tetamian penglingsire punika nyiagayang makudang-kudang kaweruhan. Nelebin indik Basa, sepisanan polih kaweruhan indik aksarannyane, yening nelebin indik aksara, sampun pastika basa lan sastra prasida kapolihang. Makasami punika pada mapaiketan pantaraning basa, sastra, lan aksara Bali. Pemargin dane Made Muliarta sajeroning nelebin aksara Bali ngawit saking kelas 2 SMP melarapan antuk mapauruk nyurat ring lontar. Dane ngeraosang, nyurat ring lontar ngawinang manah deg-deg lan silih sinunggil jalaran mayoga. Ngawit saking kelas 2 SMP naler sampun sering nyarengin pacentokan, minakadi Porsenijar, PKB, miwah sane tiosan. Manut pangresep dane lontar punika wantah sari-sarining kaweruhan, duaning sane kasurat wantah unteng-untengnyane.\nNgawit saking sasenengan punika, raris dane ngelanturang nunas ajah-ajah ring Universitas Pendidikan Ganesha, Fakultas Bahasa dan Seni, Jurusan Pendidikan Bahasa Bali. Sesampune puput nunas ajah-ajah irika raris dane nyarengin dados Penyuluh Basa Bali ngawit warsa 2016. Dados Penyuluh Basa Bali kerasayang manut ring sasenengan dane, duaning prasida nyelehin turmaning nguningin kawentenan lontar-lontar sane wenten ring sajebag Tabanan pamekasne ring kecamatan Penebel. Lontar-lontar sane kapanggihin sajeroning pemargi nyelehin ( identifikasi ) lontar, akehan sane sampun ten becik nyantos wenten lontar sane sampun remuk. Sajeroning pemargi nyelehin ( identifikasi ) lan Ngupapira (Konservasi) lontar dane naler setata mapawungu atur ring sang sane madue lontar mangda kawacen-wacen, kaupapira, lan kaupacarain. Tetujone nenten tios mangda daging kaweruhan sajeroning lontar punika nenten ngantos ical karusak olih nget-nget. Yening sampun ical, sampun mejanten silih sinunggil kekayaan intelektual sane kadruenang punika ical. Tios ring punika, dane taler setata nguningayang lontar boya je piranti sane tenget, nanging lontar wantah cakepan indik kaweruhan sane mabuat pisan. Dane rumasa gargita pisan duaning makudang-kudang lontar sane sampun kawacen dados anggen geguat sajeroning kauripan. Dane mapangapti ring para krama mangda sane madue lontar, digelis kauningayang ring Penyuluh Bahasa Bali sane sampun wenten ring soang-soang Desa utawi Kelurahan, mangda prasida kaunggahang ring data pemetaan lontar lan polih program konservasi. Para yowana naler kaaptiang mangda nenten ngicen seseleh sane kaon ring basa, sastra, lan aksara Bali. Duaning Basa Bali naler prasida Go Internasional, prasida dados pakaryan sane ngadakang jinah, sane pinih mabuat mangda kayun nelebin, melajahin lan ngalimbakang sane kabaos basa Ibu punika. (Mul)\nSUBACARA 15 January 2021 at 05:35\nDmna bisa nyari Kumpulan salinan lontar bali dan terjemahan versi asli


Nahum 3 (BALI)\n1Sengkala ragane ih kota sane dados tukang ngamademang anak, kota sane bek madaging arta brana rerampasan miwah barang rampokan.\n2Piragiangja suaran pecute, gredegan roda-rodane, kredekan buntut kudane miwah krosokan kreta-kreta perange.\n3Pasukan sane nunggang kuda mangseh ngebug. Pedang-pedange ngreneb tur tumbake makelep. Bangke-bangkene madugdug, tur bangken jadmane padem tan keni winilang ngawinang anake pada katanjung.\n4Kota Niniwe, sundele punika mangkin kasisipang. Ipun jegeg pisan tur nganggen pangiwa. Ipun ngawinang bangsa-bangsane pada kasemaran, raris bangsa punika kapanjakang.\n5Ida Sang Hyang Widi Wasa Sane Maha Kuasa masabda sapuniki: “Ih Niniwe, Ulun lakar nyisipang kita. Ulun lakar nglalungin kita apang tepukina teken bangsa-bangsane, tur parabangsane lakar pada nepukin kimud kitane.\n6Ulun lakar nganistayang kita, tur ngaput kita baan leteh. Anake lakar pada mabalih kita maduluran karesresan.\n7Makejang anake ane ngenot kita lakar pada makirig tur pada ngraos kene: ‘Kota Niniwene suba uug. Nyenke ane lakar madalem ia? Nyenke ane lakar nglipur ia?’”\n8Ih Niniwe, apake iba melahan teken kota Tebe ane dadi ibukotan Mesire? Ia masih ngelah tukad ane nyayubin ia patuh buka temboke, nah ento Tukad Nile ane dadi bentengne.\n9Ia mrentah Sudan muah Mesire, tur kakuasannyane tusing ada watesne. Gumi Libiane dadi kantinnyane.\n10Nanging yadiastu keto, rakyat Tebene masih suba kaselong. Disabilang belokan jalane pianak-pianaknyane katigtig kanti mati. Parapamimpinnyane katehang maante tur ia lantas kadum-dum baan anake ane nawan ia.\n11Ih Niniwe, kita masih lakar punyah klenger, kita lakar makeneh ngluputang dewek uli sig musuh-musuh kitane.\n12Benteng-benteng kitane makejang lakar patuh buka punyan aane ane buahne suba mayang. Yen ia ogar, sinah buahne lakar pacepolpol ulung di bungut kitane.\n13Paraprajurit kitane lakar dadi buka anake luh, tur gumin kitane tusing ada ane melanin di arepan musuh-musuh kitane. Palang-palange ane di gapura-gapuran kitane lakar benyah amah api.\n14Timbaang ibane yeh pasediaan dikalane kita suba kakurung, tur kuatangja benteng-benteng kitane. Jekjekja luluhe anggon bata, tur angkidangja panyitakanne.\n15Kenkenang kitaja mapakibeh, nanging kita masih lakar mati puun wiadin mati di pasiatan. Kita lakar kasapuh buka pamupone amah balang, yadiapinja kita liu buka balange.\n16Parasudagar kitane liunan teken bintang-bintange di langite, nanging ane jani ia makejang pada telah buka balange ngebatang kampidne laut makeber.\n17Paraprakanggon kitane liu buka balange asebun ane nongos di tembok-temboke dimasan dingine. Nanging dikalan suryane endag, ia pada makeber tur tusing ada anak nawang kija kaden pakaadnyane.\n18Ih ratun wong Asure, paragubernur kitane makejang suba mati, tur parasulinggih kitane suba pules sakayang-kayang. Rakyat kitane pablesat di gunung-gununge, tur tusing ada anak ane ngajak ia buin mulih.\n19Sakit atin kitane tusing prasida kubadin, tur tatu-tatun kitane tusing lakar dadi uas. Sakancan anake ane ningehang unduk uug kitane lakar andup-andup kabatek baan liang idepne. Apake ada anak ane luput uli laksanan kitane ane tan mari jaat ento?


Kejadian 35 (BALI)\n1Ida Sang Hyang Widi Wasa masabda ring Dane Yakub, sapuniki: “Kemaja ka Betel, tur nongosja ditu, buina ngaeja pamorboran aturan buat Ulun, Ida Sang Hyang Widi Wasa ane suba mapakantenang raga teken kita, dugas kitane malaib uli sig belin kitane, Esau.”\n2Dane Yakub tumuli ngandika ring sakulawargan danene, miwah ring sakancan anake sane ngiring dane makasami sapuniki: “Kutangja dewa-dewa lenan ane ada di pantaran caine, tur suciangja deweke, muah sehinja panganggone.\n3Jalan jani iraga makinkin luas ka Betel, ditu icang lakar nyujukang pamorboran aturan buat Ida Sang Hyang Widi Wasa, ane suba nagingin pinunas icange rikalaning icang kakewehan, muah ane setata ngiangin icang saparan-paran.”\n4Irika ipun sareng sami tumuli pada ngaturang sakancan dewa lianan sane derbeang ipun, miwah anting-ating sane wenten ring kupingipune ring Dane Yakub. Dane Yakub raris nanem punika makasami ring sor wit tarune sane ageng, sane nampek ring Sikem.\n5Rikala Dane Yakub sareng oka-okan danene mamargi, sakancan kota-kotane sane wenten ring kiwa tengen danene sami katangkeb antuk wisia sane turun saking Ida Sang Hyang Widi Wasa, kantos dane sareng sami nenten kakepung.\n6Dane Yakub miwah sakancan anake sane ngiring dane raris rauh ring Lus, sane ring tanah Kanaan, inggih punika Betel.\n7Irika dane nyujukang pamorboran aturan, tur genahe punika kawastanin El-Betel. Santukan irika Ida Sang Hyang Widi Wasa sampun mapakantenang ragan Idane ring dane, duk dane malaib saking rakan danene.\n8Ritatkala Ni Debora, pangempun Dane Ribka padem, ipun katanem ring tebenan kota Betele punika, ring sor wit tarune sane ageng, sane kawastanin: Wit Tungtung Tangis.\n9Sasampun Dane Yakub mawali saking Padan-Aram, Ida Sang Hyang Widi Wasa malih mapakantenang raga ring dane, tur Ida ngamertanin dane.\n10Ida Sang Hyang Widi Wasa masabda ring dane sapuniki: “Adan kitane Yakub, sakewala uli jani kita tusing enu madan Yakub, nanging Israel.” Kadi asapunika Ida Sang Hyang Widi Wasa ngicen dane pesengan Israel.\n11Ida Sang Hyang Widi Wasa malih masabda ring dane: “Ulun ene Widi Ane Maha Kuasa. Endah-gumendahja kita tur sayan ngliunangja. Uli sig kitane lakar wetu makudang-kudang bangsa. Buina kita lakar dadi leluur pararatu.\n12Gumine ene, ane suba paicayang Ulun teken Abraham muah teken Ishak, lakar paicayang Ulun teken kita muah teken katurunan kitane.”\n13Wusan punika Ida Sang Hyang Widi Wasa tumuli mlecat nilar Dane Yakub.\n14Irika Dane Yakub raris nyujukang tugu batu ring genahe punika. Tugune punika kaplaspas, malantaran kasriokin anggur miwah minyak.\n15Genah Ida Sang Hyang Widi Wasa masabda ring dane raris kawastanin Betel, antuk Dane Yakub.\n16Sasampune punika dane sareng sami raris kesah saking Betel. Rikala dane sampun nampek ring kota Eprata, Dane Rahel raris ngembasang putra, tur abot pisan antuk dane ngembasang.\n17Rikala dane kameweh-meweh ngembasang putra punika, bidane raris mabaos ring dane sapuniki: “Sampunangja ajerih, santukan sane mangkin ragane malih polih rare lanang.”\n18Dane Rahel raris seda. Nanging sadurung dane megat jiwa, rarene punika icen dane pesengan: Ben-Oni. Nanging ajinnyane ngicen pesengan: Benyamin.\n19Rikala Dane Rahel seda, dane raris kapendem ring sisin margine ka Eprata, inggih punika Betlehem.\n20Dane Yakub raris nyujukang tugu ring duur kubur danene, tur tugune punika kantun rauh mangkin.\n21Sasampune punika dane Israel raris nglanturang pamargi, tumuli dane nyujukang kemah danene ring samping Menara Edere.\n22Duk dane Israel jenek ring samping Menara Edere, Dane Ruben polih matemu semara ring Ni Bilha, rabin ajin danene. Indike punika kapireng antuk dane Israel, mawinan dane kalintang duka. Mungguing paraputran Dane Yakub sane lanang-lanang wenten roras diri akehnyane.\n23Paraputran Dane Lea, inggih punika: Dane Ruben (okan Dane Yakub sane pinih duur), Dane Simeon, Lewi, Yehuda, Isakar miwah Sebulon.\n24Paraputran Dane Rahel, inggih punika: Dane Yusup miwah Benyamin.\n25Oka-okan Ni Bilha, panyeroan Dane Rahel, inggih punika: Dane Dan miwah Naptali.\n26Oka-okan Dane Yakub sane embas saking Ni Silpa, panyeroan Dane Lea, inggih punika: Dane Gad miwah Aser. Punika makasami paraputran Dane Yakub sane lanang-lanang, sane embas ring Padan-Aram.\n27Dane Yakub tumuli lunga ka genah Dane Ishak, ajin danene, ring Mamre, sane nampek ring Hebron, genah Dane Abraham miwah Dane Ishak madunungan.\n28Mungguing yusan Dane Ishak wenten satus wulung dasa warsa.\n29Dane Ishak seda rikala dane sampun kalintang lingsir. Layon danene raris kapendem antuk Dane Esau miwah Yakub, oka-okan danene.


Efesus 5 (BALI)\n1Santukan semeton dados paraputran Ida Sang Hyang Widi Wasa sane sayang, semeton patut ngusahayang raga buat ninutin pakarsan Idane.\n2Semeton patut urip sajeroning kapitresnan, pateh sakadi Ida Sang Kristus tresna asih ring iraga kantos Ida nyerahang urip Idane buat iraga, dados aturan sane miik ngalub saha kaledangin ring ayun Ida Sang Hyang Widi Wasa.\n3Santukan semeton dados parakaulan Ida Sang Hyang Widi Wasa, indik macecabulan wiadin paindikan sane cemer wiadin loba angkara tan pisan patut kabaosang ring pantaran semetone.\n4Kadi asapunika taler indik bebaosan sane cabul, sane tan paguna, sane ngawag-awag, tan pisan pantes kabaosang ring pantaran semetone. Nanging tungkalikanipun, semeton patut matur panyuksma ring Ida Sang Hyang Widi Wasa.\n5Semeton patut eling ring indike puniki: Sakancan sundele, sakancan jadmane sane cemer, wiadin sane loba angkara (santukan indike punika makasami mapiteges nyungsung dewa-dewa) nenten kalugra dados kaulan Ida Sang Kristus miwah kaulan Ida Sang Hyang Widi Wasa.\n6Sampunangja semeton kantos keni kabelog-belog masrana baos sane tan paguna, santukan sakancan paindikane punika pacang ngrauhang pidukan Ida Sang Hyang Widi Wasa, ring sakancan jadmane sane langgana ring Ida.\n7Punika awinanipun, sampunangja semeton sruron ring anake sane kadi asapunika.\n8Sane riin semeton wenten ring sajeroning peteng, nanging sane mangkin semeton sampun wenten ring sajeroning galang, santukan dados kaulan Ida Sang Panembahan. Punika awinanipun semeton patut urip sakadi paraputran Sang Galang.\n9Santukan galange punika sane ngwetuang woh, inggih punika kabecikan, kapatutan miwah kasujatian.\n10Saratangja mlajahin saluiring paindikan sane ngledangin Ida Sang Panembahan.\n11Sampunangja sareng nglaksanayang pakaryan sane mameteng, sane tan mapikenoh, sane dados druen sang peteng. Tungkalikanipun, suluhinja paindikane punika ring galange.\n12(Sujatinne tiang kimud pisan maosang paindikan sane kalaksanayang ring petenge.)\n13Samaliha yening saluiring paindikane punika kasuluhang ring galange, irika pacang sinah kawiaktianipun.\n14Santukan sakancan paindikan sane sampun kanten sinah punika sampun dados galang. Punika awinanipun wenten kecap kadi asapuniki: “Matangija ragane sane sirep miwah matangija saking pantaran sang padem! Ida Sang Kristus pacang nyunarin ragane.”\n15Punika awinanipun, yatnainja ragan semetone. Sampunangja urip sakadi anak belog punggung, nanging uripja sakadi anak wicaksana.\n16Rikala semeton madue sela, becikangja ngunayang, santukan masane mangkin masa sane kaon.\n17Punika awinan sampunangja sakadi anak belog punggung, nanging saratangja mangda semeton uning ring pakarsan Ida Sang Hyang Widi Wasa, sane patut laksanayang semeton.\n18Sampunangja semeton mapunyah-punyahan nginum anggur, sane wantah ngawinang semeton pacang nemu sengkala. Tungkalikanipun, semeton patut kabekin antuk Roh Ida Sang Hyang Widi Wasa.\n19Mabebaosanja sareng timpal-timpal semetone nganggen kakidungan Kidung miwah kidung-kidung suci. Makidung tur pujija Ida Sang Panembahan saking nekeng ati.\n20Ring saluiring paindikan semeton patut tansah ngaturang panyuksma ring Ida Sang Hyang Widi Wasa, Sang Aji, masrana parab Ida Sang Hyang Yesus Kristus, Panembahan iragane.\n21Semeton patut pada saling alap kasor, malarapan baktin semetone ring Ida Sang Kristus.\n22Semeton sane istri patut satinut ring sang lanang, sakadi semeton satinut marep ring Ida Sang Panembahan.\n23Santukan sang lanang sane ngreh sang istri, pateh sakadi Ida Sang Kristus ngreh pasamuan Idane; samaliha Ida Sang Kristus ngraga sane ngrahayuang pasamuane, inggih punika anggan Idane.\n24Punika awinanipun sang istri patut nungkul ring sang lanang, pateh sakadi pasamuane nungkul ring Ida Sang Kristus.\n25Tur pabuat semeton lanang, tresnainja rabin semetone pateh sakadi Ida Sang Kristus tresna asih ring pasamuan Idane, kantos Ida nyerahang urip pabuat pasamuan Idane.\n26Ida ngamargiang indike punika, buat ngaturang pasamuan Idane ring Ida Sang Hyang Widi Wasa, masrana sabdan Idane, sasampun Ida nyuciang pasamuane punika antuk toya panglukatan,\n27samaliha mangda prasida Ida ngrajegang pasamuane ring ajeng Idane, saha suci nirmala tan paceda.\n28Sang lanang patut tresna asih ring sang istri, sakadi tresna asih ring deweknyane niri. Sang lanang sane tresna asih ring rabinnyane, ipun tresna asih ring dewekipun niri.\n29(Tan wenten anak sane geting ring deweknyane niri. Tungkalikanipun: Ipun miara sikianipune niri, pateh sakadi Ida Sang Kristus miara pasamuan Idane.\n30Santukan iraga puniki dados anggota anggan Idane.)\n31Sakadi kecap Cakepan Sucine: “Punika awinanipun, sang lanang patut nilar reramannyane tur nunggil sareng ring rabinnyane kantos sang kalih prasida maraga tunggal.”\n32Ring kecap Cakepan Sucine punika wenten kasinahang paindikan sane kalintang patut. Manut pangresep tiange, paindikane punika ngeniang indik patunggilan Ida Sang Kristus marep ring pasamuan Idane.\n33Nanging paindikane punika taler ngeniang indik semetone: inggih punika sang lanang patut tresna asih ring rabinnyane sakadi ipun nresnain sikianipune, samaliha sang istri patut ngajiang suaminnyane.


1 Tawarikh 6 (BALI)\n1Dane Lewi madue putra tetiga, inggih punika: Dane Gerson, Kehat miwah Merari.\n2Dane Kehat madue putra patpat, inggih punika: Dane Amram, Yisar, Hebron miwah Dane Usiel.\n3Dane Amram madue putra lanang kekalih, inggih punika: Dane Harun miwah Dane Musa, tur oka istri asiki sane mapesengan Miryam. Dane Harun madue putra patpat, inggih punika: Dane Nadab, Abihu, Eleasar miwah Dane Itamar.\n4Katurunan Dane Eleasar turun-temurun inggih punika: Pinehas, Abisua,\n10Asarya (sane ngancangin ring Perhyangan Agung, sane kawangun antuk Sang Prabu Salomo ring Yerusalem),\n15Ida Sang Hyang Widi Wasa manggayang Dane Yosadak sareng-sareng ring wong Yehuda miwah wong Yerusalem sane lianan kaselong antuk Ida Sang Prabu Nebukadnesar.\n16Dane Lewi maputra tetiga inggih punika: Dane Gerson, Kehat, miwah Dane Merari.\n17Dane suang-suang pada madue putra. Dane Gerson maputra Libni miwah Simei.\n18Dane Kehat maputra Amram, Yisar, Hebron miwah Usiel.\n19Dane Merari maputra Mahli miwah Musi.\n20Puniki katurunan Dane Gerson turun-temurun inggih punika Libni, Yahat, Sima,\n21Yoah, Ido, Serah, Yeatrai.\n22Puniki katurunan Dane Kehat turun-temurun inggih punika: Aminadab, Korah, Asir,\n23Elkana, Ebyasap, Asir,\n25Dane Elkana madue putra kekalih inggih punika: Dane Amasai miwah Ahimot.\n26Puniki katurunan Dane Ahimot turun-temurun inggih punika: Elkana, Sopai, Nahat,\n28Dane Samuel madue putra kekalih inggih punika: Dane Yoel sane duuran miwah Dane Abia sane alitan.\n29Puniki katurunan Dane Merari turun-temurun inggih punika: Mahli, Libni, Simei, Usa,\n30Simea, Hagia miwah Asaya.\n31Puniki anak sane kapisarain antuk Ida Sang Prabu Daud buat mimpin juru kidunge ring Perhyangan Agung ring Yerusalem, sasampun Peti Prajanjiane kagenahang irika.\n32Dane sareng sami ngamargiang tetegennyane ring Kemah Linggih Ida Sang Hyang Widi Wasa manut gilirannyane sadurung Ida Sang Prabu Salomo ngwangun Perhyangan Agunge.\n33Anake sane ngamargiang tetegenane punika, inggih punika: saking palingsehan Dane Kehat, Dane Heman, putran Dane Yoel dados pamimpin klompok juru kidung sane kaping pisan. Silsilah danene kantos rauh ring Dane Yakub inggih punika: Heman, Yoel, Samuel,\n36Elkana, Yoel, Asarya, Sepanya,\n37Tahat, Asir, Ebyasap, Korah,\n38Yisar, Kehat, Lewi, Yakub.\n39Dane Asap dados pamimpin klompok juru kidung sane kaping kalih. Silsilah danene ngantos rauh ring Dane Lewi inggih punika: Dane Asap, Berekya, Simea,\n40Mikael, Baaseya, Malkia,\n41Etai, Serah, Adaya,\n42Etan, Sima, Simei,\n44Dane Etan saking palingsehan Merari punika dados pamimpin klompok juru kidung sane kaping tiga. Silsilah danene kantos rauh ring Dane Lewi inggih punika: Dane Etan, Kisi, Abdi, Maluk,\n45Hasabya, Amasia, Hilkia,\n48Parasemeton danene, warga suku Lewi sane lianan kapisara ngamargiang pakaryan sane tiosan ring Perhyangan Agung.\n49Dane Harun miwah paraputran danene kapisara ngaturang aturan menyan miwah ngaturang aturan-aturan maborbor ring pamorboran aturane. Dane sane madue tetegenan ngeniang indik sakancan upacara sane kamargiang ring genahe sane Maha Suci miwah indik sakancan aturan ring Ida Sang Hyang Widi Wasa sane ngawinang Ida ledang ngampurayang dosan bangsa Israele. Dane sareng sami ngamargiang sakancan indike punika anut ring sane sampun kaprentahang antuk Dane Musa, parekan Ida Sang Hyang Widi Wasa.\n50Puniki silsilah Dane Harun, inggih punika: Dane Eleasar, Pinehas, Abisua,\n51Buki, Usi, Seraya,\n53Sadok miwah Ahimas.\n54Puniki wewidangan sane kapaicayang buat palingsehan Dane Kehat katurunan Dane Harun. Dane polih bagian sane kapingarep saking tanah sane kapaicayang buat suku Lewi.\n55Wewidangannyane rauh ring Hebron miwah ring wewidangan suku Yehuda miwah tegal pangonan sane ring kiwa tengennyane.\n56Nanging tegal miwah desa-desa sane ngranjing ring wewidangan kotane punika kapaicayang ring Dane Kaleb putran Dane Yepune.\n57Kota-kota sane kapaicayang ring katurunan Dane Harun inggih punika: Kota Hebron sane dados kota pasayuban, kota Yatir, miwah kota-kota ring Libna, Estemoa, Hilen, Debir, Asan miwah Bet-Semes rauh ka tegal pangonannyane makasami.\n60Ring wewidangan suku Benyamin dane kapaicain kota-kota rauh ka tegal pangonannyane inggih punika: Kota Geba, Alemet miwah Anatot. Kota-kotane makatelulas punika dados genah danene sareng-sareng ring kulawargan danene.\n61Malantaran mulang undi, kulawarga-kulawarga palingsehan Dane Kehat sane tiosan kapaicain kota adasa ring wewidangan suku Manase dauh tukad.\n62Kulawarga-kulawarga palingsehan Dane Gerson polih kota telulas ring wewidangan suku Isakar, suku Aser, suku Naptali miwah saking suku Manase sane ring Basan, dangin Tukad Yordane.\n63Taler malantaran mulang undi kulawarga-kulawarga palingsehan Dane Merari polih kota-kota roras ring wewidangan suku Ruben, Gad miwah Sebulon.\n64Kadi asapunika indiknyane bangsa Israel maicayang kota-kota rauh ring tegal-tegal pangonan sane wenten ring kiwa tengennyane pabuat dados genah suku Lewine.\n65(Kota-kota ring wewidangan suku Yehuda, suku Simeon, suku Benyamin sakadi inucap ring ajeng, taler kapaicayang malantaran mulang undi.)\n66Makudang-kudang saking palingsehan Dane Kehat kapaicain kota-kota rauh ring tegal pangonannyane ring wewidangan suku Epraim,\n67inggih punika: Sikem sane dados kota pasayuban, ring pagunungan Epraim, kota Geser,\n68kota Yokmeam, Bet-Horon,\n69Ayalon miwah kota Gat-Rimon.\n70Ring wewidangan suku Manase dauh tukad, suku Lewi kapaicain kota-kota Aner miwah kota Bileam rauh ring tegal pangonan sane ring kiwa tengennyane.\n71Kulawarga-kulawarga saking palingsehan Dane Gerson, kapaicain kota-kota rauh ring tegal pangonan sane ring kiwa tengennyane inggih punika: Ring wewidangan suku Manase dangin tukad, dane polih kota Golan ring Basan miwah kota Astarot.\n72Ring wewidangan suku Isakar, dane polih kota Kedes, kota Daberat,\n73kota Ramot miwah kota Anem.\n74Ring wewidangan suku Aser, dane polih kota Masal, kota Abdon,\n75kota Hukok miwah kota Rehob.\n76Ring wewidangan suku Naptali, dane polih kota Kedes sane ring Galilea, kota Hamon miwah kota Kiryataim.\n77Kulawarga-kulawarga saking palingsehan Dane Merari sane tiosan polih kota rauh ring tegal pangonan sane wenten ring kiwa tengennyane, inggih punika: Ring wewidangan suku Sebulon, dane polih kota Rimono miwah kota Tabor.\n78Ring wewidangan suku Ruben, sane dangin Tukad Yordane sane nenten doh saking kota Yeriko, dane polih kota Beser sane ring tegal melakange, kota Yahas,\n79Kedemot miwah kota Mepaat.\n80Ring wewidangan suku Gad, dane polih kota Ramot sane ring Gilead, kota Mahanaim,\n81kota Hesbon miwah kota Yaeser.


Kajejehan Teken Covid-19 - BASAbaliWiki\nKajejehan Teken Covid-19\nNi Kadek Ayu Purnamasari\nOlih: Ni Kadek Ayu Purnamasari\nPemekas puniki covid-19 merisaukan pisan pekraman warga. Mangkin warga harus begbeg jaga protocol kesehatan, antuk awanan proses penyebaran covid-19 aluh pisan mapindah ke warga lianan. Pemerintah begbeg uning teken warga antuk mematuhi protokol kesehatan apang terhindar ring virus sane mendunia penika.\nNanging mangkin liu pisan warta sane ten patut hoaks tersebar indik virus punika. Antuk awanan punika warga takut pisan teken virus piniki. Anak sane tusing bertanggung jawab punika sekadi aluh pisan nyebarin beritane lewat dunia maya. Mangkin warta sane ten patut punika aluh pisan cingakin ring media sosial. warta sane ten patut inggih punika informasi sane ten medua sumber. Informasi punika yakti mabuat papineh warga ten becik. Kawentenan warta sane ten patut punika tusing madue kasujatian sakewala kadadabin antuk kasujatian sane wenten ring pekraman wargane. Imba bebaosan sane ten patut ring pekraman wargane upami wenten warga ring pekraman punika gelem. Indik bakal akeh pemineh sane ten patut olih warga sami. Seantukan gejala covid-19 pateh teken sane rasayang olih jadma punika. Nganteg lakar ngenah warta sane ten meduwe kasujatian kocap jadma punika kena covid-19 napi ten. Indik punika ten dados orahin beneh. Seantukan warta punika tusing ngisinin sira lan dija warta punika wenten. Warta sane ten patut punika pepes ngaenan warga salah wirasa ring genah sane umum sekadi ring genah ajeng lan umah sakit. Ring genah punika biasane kayunan genah baseh tangan lan kayunin genah ngetuhin tangan, ane ortane pengetuh limane sane kebus polih ngematiang virus. Nanging indik punika tusing beneh, seantukan virus punika dados padem yening dalem kewentenan suhu 90 derajat. Durus kebus punika ten prasida ngaenan virus padem. Wenten masih warta sane ngajeng kesuna dados mencegah penularan covid-19. Nanging indik punika tusing patut. Seantukan kesuna dados wantah ngimbuhan kekebalan pengawak, dong mecegah virus sane masuk ke tengah sarira iraga. Wenten masih warta sane ten patut indik penularan virus puniki dados lewat buron sekadi legu sane ngugut manusa lantas ngugut manusa lenan kone lakar menularkan virus punika. Dalem pnelitian gutgut legu tusing polih menularkan virus punika, sakewala covid-19 dados menular lewt tengkaak utawi pernafasan. Lantas wenten masih warta sane nakutin jadma lingsir sane kone virus puniki panadosne ring jadma lingsir dogen. Liu pisan warta sane baosang ring pekraman warga kone virus puniki inggih punika virus sane paling ila-ila. Nanging, anteg dugas niki ten wenten sane dados membuktikan kocap covid-19 inggih punika virus sane paling ila-ila ring marcapada. Lantas wenten masih warta sane ten patut ngorahin kone makser N95 sane dados melindungi warga uli virus niki. Indik punika ten patut, masker N95 mula saja dados melindungi iraga uling virus corona. Nanging yening iraga nginggil ring genah umum, iraga jangkep nganggen masker kain utawi masker medis sane midep jaga iraga ring penularan virus punika. Minab sepatutne masker N95 punika kaanggen ring umah sakit teken tenaga medis lan aji maskerne mael pisan sawireh warga sane tiwas tusing ngidang meli masker N95 punika. Warga jangkep nganggen masker kain utawi masker medis, iraga harus nganggen masker acepok dogen, yening nganggen masker kain iraga harus sesai ngumbah masker sesuud nganggen.\nWarta sane ten putut pepes sebarne ring dina sane sing ayu, nganteg ngaenan warga aluh gugu warta punika. Antuk awanan punika, indik sane patut pastiang tatkala iraga panggih warta sane ten madue kesujatian. Sane pretama, mriksa warta sane deweke mekejang maan ring media sosial, biasane warta sane ten patut meduwe sumber warta ring grup len. Lantas, sane kedua, cingak periindik warta sane provokasi. Indik sane provokasi liu pisan anggene olih penulis artikel antuk ngaenan iraga nyingakin ring media sosial yadiapin media masa elektronik lianan. Nganteg ten arang iraga dot wacen warta punika. Sakewala durung seken warta punika beneh. Antuk menghindari warte sane punika, pembaca patutne nyingakin warta sane pateh ring sumber lianan. Lantas iraga tusing dados uber-uber nyebarin warta punika sane tusing jelas sumbernyane. Lantas iraga patutne wacen warta punika keseluruhan. Tusing dados batek periindikane dogen. Ring arahan puniki iraga dados terhindar saking warta sane ten putut.\nWarta sane ten patut punika meduwe tujuan antuk ngaenan rasa jejeh teken iraga. Yening iraga nyingakin warta sane sedek anyar, iraga patut memiliah warta punika lan ngecek kesujatianyane. Nganteg apang iraga tusing nyebarang warta sene ten patut teken anak lianan.


Difference between revisions of "Literature Sekala Niskalaning Pamunah Korona" - BASAbaliWiki\nDifference between revisions of "Literature Sekala Niskalaning Pamunah Korona"\nRevision as of 13:30, 11 May 2020 (view source)\nClara listya dewi (Talk | contribs)\nRevision as of 08:04, 21 May 2020 (view source)\nWindhukn (Talk | contribs)\n|Page Title=Sekala Niskalaning Pamunah Korona\n|Page Title id=Sekala Niskalaning Pamunah Korona\n|Photograph=20200520 193204 0000-min.png\n|Photograph by=Komang Artha Susila\n|Description text ban=Mligbagang gering di Bali tusing dadi leb uli paundukan niskala, mapan makudang-kudang rontal medasang geringe ngelah pangangon uli kapetengan. Kala pangangon geringe brangti teken parilaksanan Manusa Baline ane murug tata titi sinah rerencange lakar kapituduh ngura wit gering. Ipidan dugas Gering Koronane konden nglahlah di Bali, liu mapanarka Gumi Baline tusing ja lakar kaduman gering wireh di Bali pangacin Widine tusing taen kapegatan. Ketogan Manusa Baline sumbar yening tusing ada tongos di jagate ane luihan teken Bali di unduk mayadnya. Ento makrana Gumi Baline setata kasihin Widi. Panagara Cina, tongos gering koronane katarka lekad kadalih lengit mapangaci, tusing buka di Bali. Kapantesang gumine ento ricu kauyak gering. Ada mase ngaba pangugu kadasarin baan tutur-tutur ilu ane tami katami. Sinalih tunggilne katuturan kalaning Betara Katon (Anak Agung Oka Geg) enu nyeneng, kocap Ida sida ngrerenang amuk gering tuah aji pangucap. Ida masabda di ajeng palinggih Prajapatine, “Yen makejang panjak tiange ambil Embok, nyen mani puan lakar ngaturin embok canang tuh ?”. Lacurne rasa subaktine ane nyimpir ngae anak Baline nyansan ngedig tangkah. Kadi rasa Widine sikut likad nedunang biseka di Bali. Atur-aturan pasaian nganti patgata kalane ka Widi kadadiang pangentek. Kabisan ngae canang sari atanding kadadiang pangagu. Buka tatas nawang yening panembahane bakal kamranan kalaning pegat katuran. Lenan teken ento Manusa Baline engsap nyuluhin dewek, tuah marasa di benehe dogenan.\nRevision as of 08:04, 21 May 2020\nKomang Artha Susila\nI Putu Suweka Oka Sugiharta\nWhere this story takes place\nMligbagang gering di Bali tusing dadi leb uli paundukan niskala, mapan makudang-kudang rontal medasang geringe ngelah pangangon uli kapetengan. Kala pangangon geringe brangti teken parilaksanan Manusa Baline ane murug tata titi sinah rerencange lakar kapituduh ngura wit gering. Ipidan dugas Gering Koronane konden nglahlah di Bali, liu mapanarka Gumi Baline tusing ja lakar kaduman gering wireh di Bali pangacin Widine tusing taen kapegatan. Ketogan Manusa Baline sumbar yening tusing ada tongos di jagate ane luihan teken Bali di unduk mayadnya. Ento makrana Gumi Baline setata kasihin Widi. Panagara Cina, tongos gering koronane katarka lekad kadalih lengit mapangaci, tusing buka di Bali. Kapantesang gumine ento ricu kauyak gering. Ada mase ngaba pangugu kadasarin baan tutur-tutur ilu ane tami katami. Sinalih tunggilne katuturan kalaning Betara Katon Anak Agung Oka Geg enu nyeneng, kocap Ida sida ngrerenang amuk gering tuah aji pangucap. Ida masabda di ajeng palinggih Prajapatine, Yen makejang panjak tiange ambil Embok, nyen mani puan lakar ngaturin embok canang tuh ? . Lacurne rasa subaktine ane nyimpir ngae anak Baline nyansan ngedig tangkah. Kadi rasa Widine sikut likad nedunang biseka di Bali. Atur-aturan pasaian nganti patgata kalane ka Widi kadadiang pangentek. Kabisan ngae canang sari atanding kadadiang pangagu. Buka tatas nawang yening panembahane bakal kamranan kalaning pegat katuran. Lenan teken ento Manusa Baline engsap nyuluhin dewek, tuah marasa di benehe dogenan. Pangargan piranti panyliksik internet ane nyansan mudah kerug sanget ngedengang Manusa Baline sepanan marasa ngelah panawang lebihan, sawatek ane tepukina ditu enggal kagugu. Mara tepukina ada anak ngorahang Virus Koronane tuah gering lemet lete, ento awanan tusing bakal mampuh ngusak-asik Manusa Indonesiane ane suba papal uyak gering kaweng cara demam berdarah, tipus, malaria, miwah ne lenan enggal kagugu. Ada mase tepukina rariptan yening Virus Koronane tusing mabayu di tongos ane tusing sanget gesit buka di Indonesia, tuturan ngambang buka keto enggal karesep. Nanging yan ada anak miteketin apang ngaggon camok masker miwah seleg ngumbah lima masabunan sepanan kacampahin. Keto suba bikas manusa Baline jani, enggal pesan nindihin tutur ane joh sawat sinambi ngematahang piteket ane sumekenan. Orat patine anggona maguyu-guyuan. Bikas ampahe tusing ja gelah kacerikane dogen. Mirib yen urati nylehin, rugrugan pamucuke ane ngewarang pasobiah apang ngwatesin pesu uli paumahan tusing sida ngemaang patulad. Pepesan sang panguger ngengkogin, nglompangin arah-arahne padidi. Kala gumine kawehan nyansan liu anake ngaku maan pawisik suung paundukan banten panempuran gering. Uli ne ngmel-mel di pekene kanti kalinggihan di pura-purane. Tusing teked ditu dogen, ngliunang jan banggul Widine ngaku maan pawuwus apang tapakan panembahane nglawang macecingak nyomia gering. Nabdabang pawuwus buka keto mase ketil pesan, kadi rasa tusing ada pajalan beneh. Ada dogen majlawatan keneh rundah yening pajalan ane kacumponin kadoriane bakal ngaba pangraran. Di pelihe baan ngentasin pamutus sinah grudugan kramane ane kenyeng tur tusing taen nyak naros pastika tuah bisa melihang dogen. Kacerikane ane marasa tusing ngelah panawang nyumingkin sengka, yan sanget karesepang kajerihin tuah munyin I Buta Mangigel ane mangoda nanging yan pucingin katakutin seken panikan Widi. Simalune makudang-kudang desa pakraman nyobiahang war-war mabinayan paundukan bebantenane ane sandang kaatur ka luur. Ada mase ane tusing mapangarah apa-apa. Pepesan kramane ane tusing maan pangarah sumeken milu-milu tuung nuutin arah-arah ane bakatanga uli sawitrane di dura desa, yen sing keto ulian baan mamaca di medsos. Sinah di soang-soang paumahan kapasang srana panangkal gering ane maendahan. Diastun alih-alihane sedek keweh, kramane nglasang pamupun gaene kasepih anggona meli lakaran banten. Nepasin unduk buka keto pamrentahe masawala patra ka Bandesa Agung miwah para Bandesa sajebag Bali. Isin sawala patrane apang pamucuk desa pakramane sida ngarahin kacerikane ngunggahang banten pajati miwah bungkak ane kajejerang nganti geringe magedi. Di lebuh kaaturang nasi wong-wongan ane ulam, warna, miwah wangune suba kaiket baan uger-uger apang tusing sanget muara tempang. Nanging liu kramane ngae wangun nasi wong-wongan soleh, mirib mamarna mabanyolan laut kaedengang di medsos. Pamuputne nasi wong-wongan ane miwalin uger-uger ento dadi kakedekan gumi, tusing abedik ane mariceda. Sabanen nyepi, saupan truna-trunane ngrenggeng apan ogoh-ogohne buung kaigelang di pangrupukane, ada ane ngambul nunjel ogoh-ogohne di patongosan. Pamrentahe adanina tusing ngajiang karajegan seni budayane. Yan slehin buin, pepesan paseed truna-trunane di pangrupukane tusing ja ngalih smertin ogoh-ogoh pinaka musuh-musuh di awak ane wenang basmi. Liunan nyumpuang lakar mamunyah, ngidupang salon mamunyi ngempengin, kanti ngedegang bayu gede napkala nyuriakang ogoh-ogoh ne pepesan ngundang ieg. Lumrahne bikas manusane tusing ja liu masalin sasuban ogoh-ogohe katunjel. Kramane ane lenan mapariselsel wireh tusing dadi nglaksanaang yadnya ane makobyohan, marame-rame. Sedek pujawali pamedeke ane maturan ka pura-pura kawatesin, makudang-kudang karya agung kabuungan, kakirigang . Diastun ada mase murug, tetep mujawali kadi patut kewala pamedeke tusing kadadiang ngaba hape. Tetujone apang orta pujawaline ane tetep ngramia tusing teked ka dura desa. Yen ada kalayusekaran pratekan sawane nyemak sulur ane paling ringkes. Keto mase pula-pali pawiwahane karamenin baan braya pangarep dogenan. Liu nyimbing anake nganten masan gering tuah daya ngintik. Kenehe ane kuang nyumpuang pula-pali yadnya maorten ringkes nyiriang liunan Manusa Baline konden cacep nyalanang yadnya ngunteng, pepesan enu baatan ka teben. Gae nistane kaadanin tiwas, tusing karesep yening nista ento maakah uli kruna Basa Sansekerta ista ane maarti unteng. Taen mase ada pangrancana uli sinalih tunggil pamucuk kramane apang Gumi Baline majumu nyipeng di sasih kadasane. Sang ngragrag nyenarang parikramane ento kadasarin baan wiweka,apang sekalane sida megatang palahlah geringe lan niskalane kramane sida ngening-ening uli paumahan soang-soang, ngemaang galah soroh bebutane magarapan. Reragragane ene pastika ada ane menehang miwah melihang. Ane menehang liunan kramane ane suba ngelah alih-alihan netep, diastun tusing pesu uli pomahan tetep magajih. Kabalikane ane melihang tusing len tuah kramane ane makuli di rurunge, yen tusing pesu tusing maan upah. Panampen ane maimpas buka keto nyihnayang Manusa Baline enu kamemegan minayang utsaha sekala kalawan niskala kala nyusudang palahlah gering. Di sastrane mula ada kasurat sekalane madasar niskala. Iketan sekala niskalane wenang jemak uli sulur sekala malu. Buka ngalih yehe ane nasarin tanah wenang tanahe kacongcong riin. Ento awanan kala Presiden Sukarno nyumunin nlatarang wangun Pancasilane 1 Juni 1945 , paundukan ka niskala lakuna ketuhanan yang berkebudayaan kapejang paling duri. Ririgan ane buka keto tusing ja singsal, mapan yen konden pragat baan medasang paileh di gumi sekala sinah keweh nyujur niskala. Buka jani liu pesan biuta sekalane ane sandang dabdabin riinan. Tusing ngalih imba joh, parikrama nyemprotang disinfektan liunan singsal. Enu ketah nyemprotang disnfektan nganti ngentegin kulit wiadin ngetikin mua. Reke wisian disinfektane ento sida ngwetuang gering len yen kanti nyiam wiadin ngetikin paukudan. Keto mase enu liu magae goroh, nyemprot aspal miwah bet-bet. Kramane ane ngmol-mol wireh marasa kawatesin mabraya baan uger-uger pamrentahe, mabalik ngelung pabrayan ulian ngugu orta di rurunge. Nyamane ane mara mulih uli dura negara kacadang, kadalih ngaba gering agrobag. Brayane ane kageringan sedek majalan nuju tongos maubad katambakin di margane. Lacurne ketian tuah bisa nundung wiadin nambakin nanging tusing mampuh ngemaang pajalan luungan. Panyama brayane patutne ubuhin baan keneh rungu teken anak len. Ane ngelah lebihan patut ngumpanin brayane ane tunaan. Tusing ja ane ngelah mabalik pripit, setata ngedotang ane lebihan. Enu liu pegawe pamrentahe tusing las mara ada pangrancana asil pagaene lakar kasepih anggona ngencanin gering. Keto mase juru gaene ane ngelah sepelan liu madaya linyok mapi-mapi tiwas, milu ngintip wantuan anak kalaran. Panglahlah geringe patutne sida nganehang momone ane suba makelo nyusupin awake. Pangrasa ajume ulian ngelah brana lebihan suba wenang enyatin. Gumine ane suba sanget kacemerin mase wenang sumekenang mratekain apang sida mawali resik. Yen suba aketo sinah niskalane lakar ledang mapaica panempuran gering.\nName of Other Language\nTranslation into another Indonesian language


Pengkhotbah 1 (BALI)\n<< Pengkhotbah 1 >>\n1Puniki pangandikan Sang Guru Pangajian, okan Ida Sang Prabu Daud, sane jumeneng nata ring Yerusalem.\n2Sang Guru Pangajian ngandika sapuniki: Tan paguna. Uripe niki tan paguna, makasami nenten wenten gunanipun.\n3Manusane rahina wengi tan mari makarya nuyuhang dewek, nanging napike pikolih katuyuhanipune punika?\n4Wenten katurunan sane tumbuh, tur wenten taler sane ical, nanging jagate tetep pateh kewanten.\n5Suryane setata endag, raris ieb tur digelis ngrereh genahipune endag malih.\n6Angine mampeh ngelodang wiadin mabalik ngalerang, kadi asapunika terus-tumerus mawali.\n7Sakancan tukade membah ka segara, nanging segarane tan naenin bek. Toyane mawali malih ka luanan tukade, tur mawali membah malih.\n8Makasami ngawinang manusane wadih, wadih pisan kantos tan prasida kabaosang. Panyingakane nenten naenin waneh nyingakin, tur karnane nenten naenin waneh mirengang.\n9Napija sane naenin wenten, jaga wenten malih, tur napija sane naenin kakardi antuk anake punika jaga kakardi malih. Tan wenten sane anyar ring jagate puniki.\n10Wenten anak mabaos sapuniki: “Indayangja cingakin, puniki paindikan sane anyar.” Nanging sujatinipun nenten anyar. Indike punika sampun wenten duke nguni sadereng iraga lekad.\n11Tan wenten anak sane eling ring indike sane sampun wenten duke nguni, tur pungkuran tan wenten anak sane pacang eling ring paindikan sane wenten ngawit saking mangkin ngantos rauh ring masane sane jaga rauh.\n12Tiang, Sang Guru Pangajian, naenin dados ratun wong Israele ring Yerusalem.\n13Tiang sampun mutusang mungguing tiang pacang nureksain tur mlajahin saluiring paindikan sane kakardi ring jagate puniki. Ida Sang Hyang Widi Wasa sampun mapaica indik sane makewehin iraga.\n14Tiang sampun manggihin sakancan paindikan sane kakardi ring jagate puniki. Sane mangkin tiang nyritayang ring ragane, makasami punika tan wenten gunanipun, pateh sakadi nakep angine.\n15Ragane nenten pacang mrasidayang ngleserang sane bengkok, tur nenten pacang mrasidayang ngetang sane tan wenten.\n16Tiang mabaos ring manah kadi sapuniki: “Idewek suba dadi anak agung ane lebih wicaksana yan bandingang teken ane len-lenan, ane taen mrentah di Yerusalem malunan teken idewek. Idewek nawang apa ane madan kawicaksanan muah kaweruhan.”\n17Tiang sampun mutusang buat mlajahin indik napi binan kaweruhan miwah kanambetane, tur napi binan kawicaksanan ring jugul apunggunge. Nanging pamuputipun, tiang rumasa tan bina sakadi anake sane nakep angin.\n18Yening ragane sayan wicaksana, ragane pacang sayan meweh. Sayan akeh ragane uning, ragane pacang sayan sungsut.


BBTF ka-8, Cok Ace Nlatarang Pangrencana Anyar Kepariwisataan Bali - balitopnews.com\nBBTF ka-8, Cok Ace Nlatarang Pangrencana Anyar Kepariwisataan Bali\nWakil Gubernur Bali, Prof. Tjokorda Oka Artha Ardana Sukawati (tengah)\nDENPASAR,Balitopnews.com - Bali and Beyond Tourism Fair (BBTF) mawali kalaksanayang ring tanggal 15-17 Juni 2022. Kamanggalain olih ASITA Bali, BBTF ka-8 puniki prasida nemuang 181 seller, 273 buyer saking 30 panegara ring jagate. Nenten panegara-panegara langganan BBTF kewanten nanging acara pameran pariwisata puniki taler kasarengin makudang panegara anyar, silih tunggilnyane panegara Nigeria.\nAntuk ngunggahang unteng Balancing in Harmony, pangaptine melarapan antuk pamargin BBTF ka-8 puniki industri pariwisata nenten ngutamayang pangrauh wisatawan kewanten, nanging taler sapunapi ngardi pariwisata berkelanjutan saha prasida ngicen multiflyer impact sane sayan akeh majeng kramane.\nParindikan puniki taler kabaosang olih Wakil Gubernur Bali, Prof. Tjokorda Oka Artha Ardana Sukawati, “Pewangunan ring Bali selami puniki sampun lempas saking kaidah filosofi sane katamiang olih leluhur krama Bali. Nenten imbang pantaraning Bali utara, selatan, timur miwah Bali barat. Pemerintah Provinsi Bali sane mangkin mautsaha ngimbangang pewangunan ring Bali minakadi pewangunan Tol Denpasar Gilimanuk. Yening nenten nganggen jalur umum, saking Denpasar ngruruh Bali Barat utawi Gilimanuk muatang galah 4 kantos 5 jam, melarapan antuk Tol Denpasar -Gilimanuk wantah muatang galah kirangan ring 2 jam. Puniki taler jagi nyokong industri perikanan sane wenten ring Bali Barat”, baos Cok Ace.\nTiosan punika, Pemerintah Provinsi Bali taler nglimbakang health tourism minakadi pewangunan rumah sakit internasional sane wenten ring wewidangan wisata Sanur. Melarapan antuk kawentenan rumah sakit internasional puniki WNI kaaptiang nenten malih matamba ring duranegara, nanging prasida milih Bali pinaka genah matamba sinambi nyantenang kaluihan palemahan wiadin budaya Bali. Parindikan puniki kasokong antuk makudang-kudang proyek infrastruktur sakadi pewangunan ‘sanur harbour’ miwah Bali Mangusadi sane pinaka Asosiasi Herbal Bali.\nCok Ace ring salanturnyane ngaptiang mangda kepariwisataan Bali prasida nyujur kepariwisataan sane sayuwakti becik. Nenten wantah nguratiang akeh wisatawan kewanten nanging sapunapi pariwisata ngicen pawesana ageng majeng kramane.


Bali Sejahtera? Kawitin Saking Destinasi Pariwisata - Bali Sejahtera? Kawitin Saking Destinasi Pariwisata\nBali Sejahtera? Kawitin Saking Destinasi Pariwisata\nI Ketut Paang Arjawa_STKIP Agama Hindu Amlapura\nAgus Sudarma 01\nLangkah Kreatif Sekadi Napi Sane Perlu Kalaksanayang Olih Pemerintah Antuk Ngewangunang Pariwisata Bali Mangkin Lan Kedepannyane?\nIraga sareng sami uning yening Bali puniki sanget ngandelang sektor pariwisata antuk ngemajuang ekonomi daerah. Wenten sekitar sepertiga saking makasami hasil penjualan barang lan jasa ring Bali punika kapolihang saking sektor penginapan, ajengan lan minuman. Nanging, krana wenten pandemi Covid-19 sane ngenain akeh jatma ring Indonesia rumasuk Bali, nike dados menghantam lan ngamatiang kegiatan pariwisata ring Bali. Punika sane dados penyebab destinasi wisata ring Bali dados sepi lan hotel-hotel ring Bali kosong nenten wenten kunjungan saking wisatawan.\nSilih sinunggil sane dados dikembangkan ring Bali sane mangkin inggih punika ngembangang industri kreatif secara inovatif. Sane mangkin sampun galah antuk pemerintah Bali mangda prasida ngewangun rencana antuk ngewangunang pariwisata ring Bali sane komprehensif. Pariwisata Bali sane komprehensif inggih punika ngewangun berbagai bisnis ring daerah sane inovatif antuk memaksimalkan pendapatan ekonomi daerah lan membuka lapangan kerja sane lebih luas, stabil lan mandiri.\nWenten beberapa bentuk sane becik potensinyane antuk Bali inggih punika education tourism utawi wisata pendidikan. Pengembangan industri turisme pendidikan puniki dados kalaksanayang dengan kolaborasi sane kuat antara pemerintah sareng lembaga terkait. Jantos wenten retreat lan wellnes tourism utawi pariwisata kesehatan sane sanget berpotensi menarik wisatawan asing antuk nongos mekelo lan ngelaksanayang pengeluaran secara konsisten antuk daerah Bali. Siosan punika, sane terpenting inggih punika membangun jasa transportasi umum sane secara profesional.\nPenting antuk digaris bawahi, pariwisata inggih punika industri sane nenten mresidayang mejujuk pedidi lan merupakan nilai tambah saking sebuah industri, budaya, lan gaya hidup ring masyarakat ring destinasi. Kompleksitas sosial budaya masyarakat ring Bali sane modern lan siosan punika kantun erat sareng tradisi lan budaya seharusnyane presida secara maksimal dados industri baru sane bernilai ekonomi mangda Bali nenten perlu terlalu bergantung pada industri hotel utawi jasa wisata sebagai satu-satunya tulang punggung ekonomi ring daerah Bali.


Malancaran - kamus bahasa bali\nMalancaran ka Gunung Batur\nTravelling to Batur Mountain\nIn Balinese: Nika mawinan makeh toris-torise sane malancaran ka desa Batubulan.\nIn Balinese: Ngiring malancaran ka Museum Subak Bali\nIn Balinese: Pulo Bali sans kabaos genah pariwisata sane becik tur asri puniki ngawinang akeh para wisatawan sane malancaran ka Bali.\nIn Balinese: Pariwisata sane pinaka sektor utama mata pencaharian di Bali lesu santukan turise kedik sane malancaran ke Bali.\nIn Balinese: Pamedek sane jagi malancaran ring wewidangan Lapangan Puputan Badung beciknyane macecingak ring Musium Bali.\nIn Balinese: Napi malih nenten akeh wisatawane sane malancaran ka Bali.\nIn Balinese: Gustin caine teka malancaran, nguda cai enu mamules.\nIn Balinese: Montor sane nguni akeh pasliwer ring margi-margi, toko-toko sane satata rame, miwah toris sane akeh malancaran rahinane dumun, mangkin sahasa kasampatang baan ombak.\nIn Balinese: Pastika akeh sane jagi malancaran, mewali makarya.


DINA MABASA BALI MANGDA PRASIDA KAMARGIANG RING SAMIAN KABUPATEN/KOTA RING BALI ~ PorosanBali\nHome » OPINI , PENDIDIKAN » DINA MABASA BALI MANGDA PRASIDA KAMARGIANG RING SAMIAN KABUPATEN/KOTA RING BALI\nDINA MABASA BALI MANGDA PRASIDA KAMARGIANG RING SAMIAN KABUPATEN/KOTA RING BALI\nPidabdab Malajah Basa Bali Becikne Saking Alit\nBasa Bali wantah pinaka basa ibu, sangkaning pinaka ibu majanten patut kasayangang wiadin kauratiang. Nanging kasuen-suen, basa Bali sayan katilarin olih krama Bali. Sangkaning punika, makudang-kudang angga ngosahang parindikan punika rumasuk sang ngawa rat. Wenten raris pidabdab marupa kawentenan penyuluh bahasa Bali, perda kantos wenten dina mabasa Bali. Sekadi pamargin dina mabasa Bali sane sampun kamargiang ring wewidangan kabupaten Badung. Napi malih ring rapat paripurna DPRD irika taler nganggen basa Bali. Punika taler ring kota Denpasar. Ring kota Denpasar sampun kapikukuhang dina mabasa Bali saha sampun wenten surat edaran Walikota Denpasar. Surat edaran Walikota Denpasar wantah katujuang sajroning nyaga karajegan saha kalestariang budaya Bali pamekas basa Bali. Samian instansi rumasuk lembaga pendidikan saking undagan TK kantos SMA/SMK kapatutang nganggen basa Bali nemonin rahina Buda wiadin rahina purnama-tilem. Dina mabasa Bali katureksain dahat becik kalaksanayang, yadyastun kamargiang arahina satunggil wuku. Melarapan antuk punika kaaptiyang prasida nincapang rasa tresna anak alit wiadin yowana majeng basa Bali. Makekalih kabupaten/kota puniki majanten sandang dados tetuladan saha kaaptiyang sida nglimbak ring wewidangan sane tiosan.\nMalajah Basa Bali Antuk Dolanan Miwah Gending\nSios ring punika, ring galahe mangkin mabebaosan sane sayuwakti nganggen basa Bali arang pisan kapanggihin. Sane akeh wantah nganggen basa campuran, basa Indonesia macampuh sareng basa Bali. Ring genah sane sapatutnyane dahat nginggilang basa Bali saha patut dados tetuladan sekadi puri wiadin gria, taler sampun akeh sane nilarin basa Bali.


Gitanjali (2) - Suara Saking Bali\nHome / Kakawian / Prosa Liris / Prosa Liris Terjemahan / Gitanjali (2)\nBali 06:10 Kakawian, Prosa Liris, Prosa Liris Terjemahan\nNawegang icén titiang ngiring I Ratu, yadin wantah akijapan. Karyané sané kenjekan ambil titiang, pungkuran jagi puputang tiang.\nPét durung polih titiang ngetonin warnan I Ratuné, nénten sida metegtegan antuka manah titiangé, karyan titiangé premangkin nénten kemanah antuk, nénten guan mebucu antuk, ring segara karyané sané nénten metanggu.\nRainané sané mangkin masan panesé tedun ring metén titiangé, mebekel pedeep tur pekeeng ipuné, i tamulilingan itep raris ngaturang sarin kidung umbaran ipuné ring sekaré sané nedeng kembang.\nSané mangkin rauh sampun pingenan titiangé jagi negak mesila tiding ngiring I Ratu, ngaturang sarin kidung daging muripé, sedeng becika kantun suung tur durung ja bincuh.\nDurusang ketus sampun sekaré sané alit puniki, raris bakta. sampunang malih metantuan! Jejep titiang, gelisan layu raris ulung mepelisahan ipun ring buké\nYadin ipun nénten polih genah ring tetandingan sékar l Ratuné, swécanin sungkanin ipun akidik antuk lemuh tangan l Ratuné, durusang ketus sampun ipun. Jejep titiang, nénten uningin titiang, gelisan raris wengi, wangdé antuka titiang ngastiti.\nYadin warnan ipuné nénten bungah tur alub ipuné lumah, durusang anggén sampun sekaré puniki duk I Ratu mepuja, durusang ketus ipun kalanga sané mangkin kantun selid.\nSarin kidung titiangé sampun ngelus pepayasan ipuné mekasami. Nénten demen ipun ring penganggé utawi pepayasan, punapi ugi soroh ipuné. Pepayasané puput jagi ngamis-amis gilik manah titiangé ngiring kayun I Ratuné, puput jagi ngelantud-lantudin titiang ngiring I Ratu, tur pekerinting ipuné puput jagi nyaru-nyaruang pekisi-kisin I Ratuné.\nPengkung kawian manah titiangé, ees tur kémad-padem antuk cecingak I Ratuné. Inggih Kawi Agung, melimpuran sampun titiang tangkil mekul cokor I Ratuné. Swécanin titiang ngardinin karman titiangé mangda alit turmaning beneng, sekadi sulingé, mangda keni antuk I Ratu nagingin sarin kidung.\nAnak alit mepenganggé aken, kalung mas mirah ring baong ipuné, nénten kantun lagas ipun mepelalian. Penganggén ipuné ngelantudin tunggil ipun metindakan.\nAjerih uwék tur daki, jejep ipun megrudugan sareng timpal-timpal ipuné, kadirasa mekiselan ipun nénten ja purun.\nMémé, belagbag pepayasan méméné ten ja demenin tiang, yéning belagbag pepayasan méméné nika ngejohang tiang uli di guminé ané ngulangunin, pét belagbag pepayasan nika méméné nyuang peduman tiangé lakar mebesikan sig yadnya agung idupé. (masambung....)\nGitanjali (2) Reviewed by Bali on 06:10 Rating: 5\nnabilla 31 March 2019 at 16:33\nDaging Blog August 2019 (7) July 2019 (28) June 2019 (19) May 2019 (25) April 2019 (25) March 2019 (23) February 2019 (25) January 2019 (18) December 2018 (23) November 2018 (19) October 2018 (24) September 2018 (21) August 2018 (18) July 2018 (23) June 2018 (16) May 2018 (20) April 2018 (17) March 2018 (13) February 2018 (16) January 2018 (23) December 2017 (27) November 2017 (22) October 2017 (18) September 2017 (21) August 2017 (21) July 2017 (30) June 2017 (27) May 2017 (43) April 2017 (23) March 2017 (19) February 2017 (24) January 2017 (12) December 2016 (21) November 2016 (23) October 2016 (16) September 2016 (12) August 2016 (22) July 2016 (30) June 2016 (25) May 2016 (27) April 2016 (23) March 2016 (9) February 2016 (20) January 2016 (8)